qundao/data-zh-poetry huggingface dataset:
观莲所·其一
作者：弘历
朝代：清
体裁：七言绝句

撷芳倚槛暂徘徊，叶是仙盘花是杯。不为灵根能驻岁，称觥曾献圣人来。
观莲所·其三
作者：弘历
朝代：清
体裁：七言绝句

不染由来是染尘，谁能拈出此花真。秋风过处香盈袖，暂许诗人对碧沦。
观莲所·其二
作者：弘历
朝代：清
体裁：七言绝句

濯清偏称过秋霖，廿二年前未解吟。一段横塘烟雨意，好教他日验斯今。
观莲所·其四
作者：弘历
朝代：清
体裁：七言绝句

亭亭写照镜池宽，徼露承晖意未阑。应是仙葩具神解，每留颜色待人看。
观莲所咏事
作者：弘历
朝代：清
体裁：七言律诗

昨岁于斯咏水芳，后为按语识之章。乘閒偶至观莲所，却漏由来敖汉乡。事必有根何可忽，跋因留实记乖详。幸馀砚匣镌其背，絜矩政源敢不蘉。
观象台
作者：弘历
朝代：清
体裁：五言排律

奉若钦维显，研几凛曰明。瑶枢调律纪，珠贯验天行。翠辇临黄道，星台据月城。浑仪观建象，神器惕持盈。命羲和仲叔，在璿玑玉衡。授时熙庶绩，敢恃泰阶平。
观象台
作者：弘历
朝代：清
体裁：古风

鸡鸣山巅观象台，元明以来所旧有。明至永乐北迁都，元主中原实弗久。则此观象徒虚名，挈壶家法无人守。惟我圣祖巡江宁，临兹即境怀敬授。尔时扈从多儒臣，爰咨有知天文否。独宣光地载诹论，参觜明示其先后。仪器据实斥空言，郭守敬法诚为丑。江宁合见老人星，正辟史称徵仁寿。放勋以后第一人，自愧未能承善诱。
观近稿偶题
作者：弘历
朝代：清
体裁：七言律诗

年来微觉赋诗多，即景还频选字哦。业就无妨姑且置，再翻或已忘如何。鲸鱼碧海非吾事，华日卿云慕古歌。只有勤民心可验，时时忧乐寄书禾。
观通鉴辑览至褚遂良贬潭州事嘉其忠悃辄效其体拟作
作者：弘历
朝代：清
体裁：古风

元舅与功臣，由来不可诛。草茅承顾托，宁当惜残躯。忍视夷姜污，曲从政君诬。国是太宗创，臣忝召奭徒。叩首愿还笏，忤旨罪奚逋。潭州被薄谴，敢曰非其辜。回首望金门，无言以嗟吁。
观采茶作歌
作者：弘历
朝代：清
体裁：古风

前日采茶我不喜，率缘供览官经理。今日采茶我爱观，吴民生计勤自然。云栖取近跋山路，都非吏备清跸处。无事回避出采茶，相将男妇实劳劬。嫩荚新芽细拨挑，趁忙谷雨临明朝。雨前价贵雨后贱，民艰触目陈鸣镳。由来贵诚不贵伪，嗟哉老幼赴时意。弊衣粝食曾不敷，龙团凤饼真无味。
观采茶作歌
作者：弘历
朝代：清

前日采茶我不喜，率缘供览官经理；今日采茶我爱观，吴民生计勤自然。云栖取近跋山路，都非吏备清跸处。无事回避出采茶，相将男妇实劳劬。嫩荚新芽细拨挑，趁忙谷雨临明朝；雨前价贵雨后贱，民艰触目陈鸣镳。由来贵诚不贵伪，嗟哉老幼赴时意；敝衣粝食曾不敷，龙团凤饼真无味。
观采茶作歌
作者：弘历
朝代：清
体裁：古风

火前嫩，火后老，惟有骑火品最好。西湖龙井旧擅名，适来试一观其道。村男接踵下层椒，倾筐雀舌还鹰爪。地炉文火续续添，乾釜柔风旋旋炒。慢炒细焙有次第，辛苦工夫殊不少。王肃酪奴惜不知，陆羽茶经太精讨。我虽贡茗未求佳，防微犹恐开奇巧。防微犹恐开奇巧，采茶朅览民艰晓。
观钱谦益初学集因题句
作者：弘历
朝代：清

平生谈节义，两姓事君王。进退都无据，文章那有光。真堪覆酒瓮，屡见咏香囊。末路逃禅去，原为孟八郎。
观钱镠铁券作歌
作者：弘历
朝代：清
体裁：古风

表忠观永祀钱塘，铁券却在台州藏。久闻其名未睹物，秋卿同族今呈将。铸铁如瓦勒金字，乾宁岁月犹存唐。皇帝若曰咨尔镠，董昌僣伪为昏狂。披攘凶渠定江表，祲清羸泰保馀杭。用锡金版永延祚，克保富贵荣宠长。恕卿九死子三死，承我信誓钦毋忘。徒观剥蚀字漫漶，铁犹如此人何方。龙门致诮带砺誓，赵宋转眼为新王。俊杰识时有弗较，善存桑梓功斯良。其时铁券固不出，南迁后出方膻芗。作歌装匣付珍弆，所嘉谢表撝谦光。
观钱陈群书赵孟頫耕织图诗屏题句
作者：弘历
朝代：清
体裁：七言律诗

侍臣归老此居停，烟雨楼中书素屏。悉我重耕还重织，岂其如画竟如铭。深惟衣食求民瘼，讵止湖山悦性灵。无逸尔知曾染翰，嘉兹金镜效张龄。
观音山
作者：弘历
朝代：清
体裁：五言律诗

右拱平山峤，遐临廿四桥。古原咏文士，今半属禅寮。法雨镜中落，天花云外飘。凭窗犹畅意，绿野润新苗。
观音山
作者：弘历
朝代：清
体裁：五言律诗

玲珑悬峭壁，漩澓带长江。幕府遥开嶂，楼船正挂䉶。涛声在几席，烟景罨轩窗。苇渡西来意，长明珠殿釭。
观音阁即景·其一
作者：弘历
朝代：清
体裁：五言律诗

佛阁连镇庙，由来非两蹊。功均生物赖，德以佑民齐。息虑原无象，纵观莫有倪。底须七景历，自合五言题。
观音阁即景·其一
作者：弘历
朝代：清
体裁：五言律诗

镇庙更西北，礼成一问蹊。纵观连海阔，直上与天齐。不尽奇和诡，谁知端与倪。无烦重徵古，七景阅前题。
观音阁即景·其二
作者：弘历
朝代：清
体裁：五言律诗

栈道入岩关，花宫翠霭间。憩躬坐清暇，骋目俯孱颜。旋亦别而去，那能恒此间。天成同一望，奚必定盘山。
观音阁即景·其二
作者：弘历
朝代：清
体裁：五言律诗

诘曲历云关，精蓝迥巘间。漫兹悟空色，较昔异容颜。胎石松多瘦，依岩鹤自閒。天成同入路，三载别盘山。
观鱼
作者：弘历
朝代：清
体裁：五言律诗

曲池风縠静，绿水镜光平。在藻悠然逝，依蒲自在行。网罛从未入，鳞鬣不须惊。依槛知鱼乐，微吟验物情。
观鱼
作者：弘历
朝代：清
体裁：古风

观鱼偶会心，属咏识穷理。水阔育鳞多，善恶无不有。善为鲤与鲦，恶为鳢与鲇。一般皆水族，黑白从可觇。鲇鳢好食鱼，鲤鲦不知避。潜跃一湖中，适以饲恶类。恶类性戕贼，亦知护其子。曝鬐当日午，他鱼不敢迩。临流坐石矶，饲鱼投剩饭。噞喁纷齐来，品格谁能辨。善类自柔弱，恶类多强梁。夺据饱其腹，掉尾而倡徉。见此意不平，掷石未即中。本拟锄其恶，翻惊善者众。持网伺再来，鲦鲤旋复至。维彼鳢与鲇，狡警乃远去。物态幻难穷，即小可喻大。惠而不通方，几何不为害。
观鱼寓言
作者：弘历
朝代：清
体裁：古风

鲲鲕戏盆盎，不思池沼宽。鲢鲤依菰蒲，安知江海澜。长鲸与巨鳌，背耸如层峦。物苦拘墟见，至人贵达观。而我竟何为，倚吟兴未阑。
观麦
作者：弘历
朝代：清
体裁：七言律诗

往曾观麦还观麦，一庆收成一发生。讵祇因时畅巡礼，可知终岁切农耕。幸缘量雨较晴得，未负衣宵食旰萦。此际庶几心略暇，偏逢筹远慎佳兵。
观麦
作者：弘历
朝代：清
体裁：古风

春麦犹待种，秋麦已出土。近京二寸馀，南来五寸许。睹此青葱意，益廑芃茂苦。愿即优渥施，饼饵香锡普。
观麦
作者：弘历
朝代：清
体裁：古风

游山午前归，咫尺近园门。门外有麦田，停舆便以观。吐穗逮将齐，芃芃作浪翻。宜旸更宜风，绿波酿黄云。回思十日前，望泽诚焦烦。一雨与物殊，好生胥天恩。青齐九州县，尚未闻喜言。孰非吾赤子，南望愁仍存。
观麦
作者：弘历
朝代：清
体裁：古风

片晌游山返，信哉驰驿骑。每爱老尹言，惬我厌留滞。御园旋亦至，园外有耕地。前者见抽颖，今乃观结穗。一雨助精神，馨香饼饵味。将谓麦无收，半收竟可蔇。额手共农夫，敬以承天赐。
观麦八韵
作者：弘历
朝代：清
体裁：古风

跸路东西历观麦，一日复一日加长。晴久未免路生尘，潭柘晚澍膏润壤。翼旦度岭阅平川，早种晚耕胥改象。回至御园三月初，微雨寸馀泽无爽。迩来风景和霁暄，群称绿野渥资广。弄田今日偶沿观，葱郁麦苗更蓬穰。加以作云阵雨零，拔颖溽根沃瀣沆。然予不知足之心，孜孜盈尺甘仍想。
观麦八韵叠去岁诗韵
作者：弘历
朝代：清
体裁：古风

去岁春闰今岁无，而麦芃如去岁长。因雨较比去岁佳，盈尺润深高下壤。黍禾胥种吐绿苗，更胜去岁青葱象。而何逮一月久晴，心望佳澍期每爽。切惜优渥被春膏，满希可卜丰收广。虽昨弄田观麦苗，蔚郁拔秀堪冀穰。四月下浣结穗时，可待切盼霏甘沆。焦劳曷胜望云愁，宵旰兼殷望捷想。
视事既毕自南台御冰舵凌太液遂至琼华岛登临瞻眺杂咏志赏·其一
作者：弘历
朝代：清
体裁：七言绝句

封事凌晨毕阅披，公卿次第接畴咨。稚春悦可寻吟眺，漫听新歌坐玩时。
视事既毕自南台御冰舵凌太液遂至琼华岛登临瞻眺杂咏志赏·其三
作者：弘历
朝代：清
体裁：七言绝句

冰凝太液镜光皑，辘辘舵床坐渡来。声杂排门鸣爆竹，权舆帝里是春台。
视事既毕自南台御冰舵凌太液遂至琼华岛登临瞻眺杂咏志赏·其二
作者：弘历
朝代：清
体裁：七言绝句

淑清泉石淑而清，竹鼎瓷壶事茗烹。筛牖嫩阳揽韶秀，徘徊真觉称其名。
视事既毕自南台御冰舵凌太液遂至琼华岛登临瞻眺杂咏志赏·其五
作者：弘历
朝代：清
体裁：七言绝句

承光高殿郁参差，玉瓮浇春想昔时。只有桧松仍好在，东风旭影上罘罳。
视事既毕自南台御冰舵凌太液遂至琼华岛登临瞻眺杂咏志赏·其六
作者：弘历
朝代：清
体裁：七言绝句

春阴琼岛正堪凭，淑景层楣瑞霭凝。仙木绮钱增吉兆，五风十雨愿休徵。
视事既毕自南台御冰舵凌太液遂至琼华岛登临瞻眺杂咏志赏·其四
作者：弘历
朝代：清
体裁：七言绝句

细霙昨日玉攒团，积素峣峰直北看。怪底重裘犹觉怯，椒园钟梵落高寒。
视塔山志事
作者：弘历
朝代：清
体裁：古风

尖山实捍海，塔山舒右翼。翟村当兜湾，赖此雄潮逼。条石未可筑，块石先救急。其下布石篓，射溜图根立。策马视篓痕，云沙涨数尺。是为转旋机，其然谈何易。讵当恃天佑，而弗尽予责。叮咛示方伯，吾意知应悉。斯时工难施，沙远当易石。鱼鳞一例接，方为经久策。
视塔山志事三叠旧作韵
作者：弘历
朝代：清
体裁：古风

两山接石坝，恃竹篓外翼。条石未可筑，潮汐日夜逼。乙酉沙护篓，庚子坍渐急。今幸护以全，并无篓露立。北涨期难望，遑此论寸尺。乙酉即有言，安保无更易。吁佑未蒙庥，诚弗假予责。接筑鱼鳞塘，工料筹详悉。兹更有后议，欲接筑坚石。帑项非所靳，然斯亦下策。
视塔山志事再叠旧韵
作者：弘历
朝代：清
体裁：古风

塔山塘入江，竹篓以为翼。壬午视之次，沙涨略弗逼。乙酉诗志幸，其后势渐急。兹阅三层篓，一层已露立。其何禦三秋，不啻减五尺。前巡所庆幸，兹番顿变易。扼腕民之艰，抚膺吾之责。于无可如何，敢不筹详悉。欲图安垫居，遑吝增巩石。补偏救弊耳，愧无永逸策。
视塔山志事叠旧作韵并示地方督抚及司事者
作者：弘历
朝代：清
体裁：古风

壬午视塘后，沙涨伸如翼。不久复致坍，溜仍塘根逼。自兹月据报，时缓亦时急。即今石篓下，又见涨沙立。较之昔立标，乃更增五尺。效灵谩致颂，安保无更易。夫惟君与臣，均有安民责。为民筹保障，可弗此心悉。何时沙坂坚，鱼鳞易条石。惟俟天默佑，斯实乏良策。
视朝
作者：弘历
朝代：清
体裁：七言律诗

晓日觚棱露气鲜，太和朝御奏宫悬。有来衮衮皆群后，惟曰绳绳欲万年。予意讵如常例视，侍臣谁进早朝篇。无为垂拱犹增愧，临保心殷励体乾。
视朝旋跸诣畅春园问安遂至昆明湖上寓目怀欣因诗言志
作者：弘历
朝代：清
体裁：古风

视朝已备仪，弄璋重协庆。天恩时雨旸，慈寿宁温凊。迩来称顺适，欣承惟益敬。湖上景愈佳，山水含明净。柳浪更荷风，云飞而川泳。味道茂体物，惜阴励勤政。
览历代名臣奏议
作者：弘历
朝代：清
体裁：五言律诗

念重居天位，心殷补衮臣。嘉言陈典籍，硕画赞丝纶。常得怀前鉴，还如对古人。翻书清昼永，祛暑长精神。
览古
作者：弘历
朝代：清
体裁：古风

傅说举版筑，吕尚困鼓刀。饭牛宁戚遇，鬻秦百里遭。胥不藉先游，释屩升诸朝。独任云致乱，何以成神交。当时鱼水欢，后世功德昭。季孙用仲尼，群婢纷相挠。子冉用事宋，墨翟无能逃。二君颇自信，安危判壤霄。涖治贵钦明，吾闻诸唐尧。
览古
作者：弘历
朝代：清
体裁：古风

孝章宏器量，渊鉴殊朗朗。为郎驱驷马，威仪人所仰。路逢奇童子，一见惊倜傥。载归与之言，初识乃不爽。结为忘年交，升堂谊可想。两孙定吴会，英豪多肮脏。少府感昔情，致书意慨慷。魏武岂燕昭，有求容过奖。剧辛由赵来，乐毅自魏往。都尉徵未至，太守命先丧。匪爱实害之，览古为嗟怏。
览古
作者：弘历
朝代：清
体裁：古风

封建及井田，三代之善政。后世强师古，无益翻为病。均田势弗能，待乱理岂正。汉明颇封建，厝薪寝上證。阋墙且操戈，矧乃各异姓。制治本在道，其末乃法令。舍本末是求，何异彼优孟。其馀率类兹，审行尚明镜。
览尹继善摺奏江南望雨因而成咏·其一
作者：弘历
朝代：清
体裁：七言绝句

闰夏京畿弥月阴，江南正复望甘霖。莫非予土思时若，艰致所思皆遂心。
览尹继善摺奏江南望雨因而成咏·其二
作者：弘历
朝代：清
体裁：七言绝句

巡檐甫过苦霖忧，阅摺翘怀沾泽不。置笔仍希久晴好，望多安得不生愁。
览性理书
作者：弘历
朝代：清
体裁：古风

常闻善问人，譬如攻坚木。必先其易者，后乃及节目。读书或异此，穷理戒驰逐。格物一以贯，精粗无不烛。圣道岂殊途，知行要并勖。何事立门庭，操戈判朱陆。
览旧作志怀
作者：弘历
朝代：清
体裁：七言律诗

芸帷书史昔流连，今日拈毫属偶然。剩有忧怀批奏牍，那馀逸兴赋诗篇。漏声滴尽银壶箭，香缕飘残宝篆烟。输与昨年潇洒甚，绿窗爱月正迟眠。
览本口号
作者：弘历
朝代：清
体裁：七言绝句

报丰为喜报灾愁，愁喜无常似转流。只有爱民些子志，寸田千载恻然留。
览河臣奏报洪湖水势
作者：弘历
朝代：清
体裁：五言排律

淮水今何似，中宵未解忧。波臣势方盛，赤子尔何尤。庐舍皆如舫，桑麻尽附流。每披灾疏报，似听泣声愁。异涨知稍退，穷黎得慰不。空传一掬泪，为我达扬州。
览热河井邑之盛知皇祖煦妪之深即目九秋断章三首·其一
作者：弘历
朝代：清
体裁：七言绝句

万家烟火较前增，井邑纷填有卖蒸。可识圣人弘爱育，山庄小试有明徵。
览热河井邑之盛知皇祖煦妪之深即目九秋断章三首·其三
作者：弘历
朝代：清
体裁：七言绝句

蚩眩喧闻列肆声，高楼纵目玉旻清。有秋市物翻增价，近利人言却至情。
览热河井邑之盛知皇祖煦妪之深即目九秋断章三首·其二
作者：弘历
朝代：清
体裁：七言绝句

避赋避灾离里闬，垦原垦隰艺桑麻。惭无为养因无禁，中外由来久一家。
览高斌奏报淮水渐消喜而有作
作者：弘历
朝代：清
体裁：七言绝句

忧心日日在扬州，玉食无能解惄愁。览奏喜闻洪涨退，中宵稍为展眉头。
觉生寺
作者：弘历
朝代：清
体裁：五言律诗

侵晨奠静安，返跸礼栴檀。结习镇如此，觉生良已难。聊因甘雨足，稍为怅怀宽。调御无忧喜，金刚四句观。
觉生寺
作者：弘历
朝代：清
体裁：古风

御园气清蔚，伴奂适兴居。昨朝殷祀成，诘旦命轻舆。取道奠静安，百感纷萦予。节情驾言旋，憩此刹灵图。尘情常自縳，禅悦久已疏。谁能对此际，矫意云如如。前秋题在壁，孙楚悲已徂。胡为子夏痛，兹日重遭诸。调御能觉生，未识生觉无。昔愧蒙庄子，今惭东门吴。
觉生寺
作者：弘历
朝代：清
体裁：五言律诗

禅关郭外清，小憩喜秋晴。树影疑翻贝，钟声偶发鲸。尘心何处著，画意逐方呈。一叩三乘演，诚哉善觉生。
觉生寺
作者：弘历
朝代：清
体裁：五言律诗

视朝关政典，宁祇具仪文。便路谒萧寺，拈香祈大云。麦麰期饼饵，禾黍待耕耘。敢曰期已种，望恩滋益勤。
觉生寺
作者：弘历
朝代：清
体裁：五言律诗

香域本清净，何妨城郭间。偶兹寻野径，因与叩禅关。雨里看佳卉，云中辨远山。底须参半偈，聊以适馀閒。
觉生寺大钟
作者：弘历
朝代：清
体裁：五言律诗

雷纹隐篆虫，半字蕴洪铜。善吼周三界，声闻具六通。横枌为撞杵，夏屋是乘风。待扣何须扣，当前悟色空。
觉生寺大钟歌用沈德潜韵
作者：弘历
朝代：清
体裁：古风

晁谋弗善野战龙，金川门开烈燄红。都城百尺燕飞入，齐黄群榜为奸凶。成王安在乃定案，夹辅公旦焉可同。瓜蔓连抄何惨毒，龙江左右京观封。谨严难逃南史笔，忏悔讵赖佛氏钟。道衍俨被荣将命，犍椎冶尽丹阳铜。穹窿重过万石�，印泥精镂禅机锋。夏屋十寻虞不举，鲸鱼盈丈方堪舂。山灵水族无不具，魑魅魍魉怪哉虫。欲藉撞杵散愤气，安知天道怜孤忠。榆木川边想遗恨，凫氏徒添公案重。忆昔遨游西海子，水天上下玻璃空。一川可通万寿寺，夤缘偶挹曹溪宗。乔松偃盖假山古，杰阁巍巍独据中。洪钟在悬洵伟观，连吟更喜昆弟从。苍黝其色蟠其纽，中宏外耸何隆隆。华严字迹传沈度，半满全揭开群蒙。觉生鹿苑皇考创，材饬内帑群鸠工。谓是善吼周沙界，乃从旧寺移乘风。太清十里渺乎小，日日演梵闻离宫。抎考已廓苾刍眼，摩挲更畅骚人胸。不离一步钟如是，东西分别心犹蓬。我惜德潜老始达，其诗亦复伦考功。成编著作呈乙览，不闻肯作荪佯聋。独爱长歌践其韵，非侈藻采争雌雄。载赓酬倡古弗废，诗话千载留芳踪。圣经佛旨䆒异路，将以何道训成童。于论于乐备法物，安可以此归辟雍。安可以此归辟雍，不如任彼出林大且逢。
觉生寺少坐即事
作者：弘历
朝代：清
体裁：古风

晓烟浓未泮，夜雨势正留。肩舆寻郭途，麦禾竞油油。精蓝属路便，传餐少憩休。竹柏深成林，野花芬以幽。徘徊十笏地，去岁景如流。今昔岂异矣，久暂宁忘不。洒泪向静安，万虑吁纷投。
觉生寺瞻礼
作者：弘历
朝代：清
体裁：七言律诗

还宫将欲视晨朝，路便因之礼佛寮。诵大云经祈澍雨，率诸皇子礼寅朝。庶几庚岁如前约，那得癸年似昨邀。铺宇云容乍晴晦，时飘数点越心焦。
觉生寺精舍小憩
作者：弘历
朝代：清
体裁：五言律诗

精舍花宫畔，萧閒小憩娱。宁当誇玉食，聊可试伊蒲。目共夏云朗，心同阶草苏。觉生生未觉，祈岁祗殿吾。
觉生寺请雨三首·其一
作者：弘历
朝代：清
体裁：七言绝句

传胪有事入京都，竺宇平明过便途。遂诣拈香祷霈泽，那辞倦极仰虔呼。
觉生寺请雨三首·其三
作者：弘历
朝代：清
体裁：七言绝句

缁羽分祈各尽诚，那关昭假在躬行。协时调幕瞠无术，致此旁求愧益生。
觉生寺请雨三首·其二
作者：弘历
朝代：清
体裁：七言绝句

御园昨实滋三寸，十里斯遥三寸无。却报龙潭四寸被，其然能信岂然乎。
觉生寺谢雨即事成什
作者：弘历
朝代：清
体裁：古风

熟读云汉诗，曰靡神不宗。我每值旱时，用此申祈恭。近年翻支那，坛请载其中。清净设供养，虔求等寓龙。然有应弗应，难云诚之通。譬逢严君怒，子职迫忧忡。无方冀其释，遑论礼异同。昨适蒙膏泽，因之谢梵宫。解暵实改观，续霈仍切衷。
角韘歌
作者：弘历
朝代：清
体裁：古风

角韘角韘予所服，卅年一日心手熟。钩弦省括观德资，指挥如意淳风穆。象牙彼哉雷惊纹，南方之强机心存。未若麉角出北地，内外如一刚不皴。我爱温和易玉为，规模考度泐以诗。汉时古玉韘亦有，制窄且椭匪适宜。蓍簪由来贵旧物，角韘冠玉非剪拂。恰如王谢数家风，本色衣衫胜缨黻。
解愠书屋
作者：弘历
朝代：清
体裁：古风

书屋取朴不取华，墨壶琴荐本一家。数日弗雨炎正炽，薰风习习入窗纱。入窗虽薰亦觉爽，既静而深虚且朗。书史外无别可娱，循名便以兴遐想。遐想虞帝歌南风，茅茨讵比精室同。犹然敕几钦夙夜，抚此岂不惭深衷。深衷景仰明有在，欲从末由所以乃。操缦安弦之未能，固知民愠其奚解。
解愠书屋
作者：弘历
朝代：清
体裁：五言律诗

书屋樾凉多，偏宜夏节过。问名惟解愠，抚序正南讹。匪悦一躬适，所期万姓和。仪型在心法，讵曰五弦歌。
解愠书屋
作者：弘历
朝代：清
体裁：五言律诗

又值夏云首，来披风自南。暇几托古茹，妙趣得今涵。幸麦秋临二，斯民代即三。高称解阜候，宁不自怀惭。
解愠书屋
作者：弘历
朝代：清
体裁：五言律诗

选题额柍桭，虞帝昔闻遵。解愠言何易，民碞畏是真。稍欣暑雨过，披得爽风新。万宝西成后，庶几鲜馑贫。
解愠书屋
作者：弘历
朝代：清
体裁：古风

顺则惟尧时，解愠惟舜代。相去未百年，弗顺而愠逮。大禹遂泣辜，风日下堪忾。尔时至于今，复四千馀载。解愠讵易言，披薰慷以慨。
解愠书屋作歌
作者：弘历
朝代：清
体裁：古风

古称大禹下车泣，所为民心不若尧舜时。是则重华歌解愠，亦将因击壤之民稍异顺帝之则不识而不知。三帝之德讵相远，曾未百年世风日下已如斯。逮今三千馀年俗更降，而且九州之外户益滋。于斯时也，乃欲一夫一妇皆得其所无愠色，是犹求雪于夏，其必无也夫何疑。是以吾居解愠书屋，惟是恧焉增忸怩。
解愠书屋作歌
作者：弘历
朝代：清
体裁：古风

我思虞廷去尧之世未曰遥，不识不知其民淳朴之风犹应饶。云何舜帝挥五弦，尔日乃有南风谣。愠者不平之气或致怨，而胡有于重华之际欲借薰风消。是知昊代不如羲年非虚语，大禹下车泣罪心诚焦。何况三千载递降于斯时也，岂可与古相较风俗之淳浇。吁哉民碞实可畏愠，岂易解哉吾惟对此惭旰宵。
触屏谣
作者：弘历
朝代：清
体裁：古风

床下慢睡头触屏，乃公敦诫胡不听。叩头前谢道具晓，大要教谄无他营。父子密语于暗室，属垣者谁曲尽情。扬子善用彰父恶，叙传奚为亦致称。
触景
作者：弘历
朝代：清
体裁：五言律诗

本自御园中，深山大壑丛。石边多细瀑，岩下有凉风。晴晦峰峰别，芬芳树树同。山灵能启沃，触景会无穷。
触目
作者：弘历
朝代：清
体裁：五言律诗

触目成诗景，山幽水复清。末由抛底句，聊以记行程。井町菁芽熟，村帘酒价轻。涤场应少暇，还听叱牛声。
觱发寒威淡远空两峰谁镂玉西东后凋颜色分明在便是当年黄绮翁·其一
作者：弘历
朝代：清
体裁：七言绝句

积素迷蹊掩薜扉，春和一室独研几。山阴舟系相寻者，访戴伊人是也非。
觱发寒威淡远空两峰谁镂玉西东后凋颜色分明在便是当年黄绮翁·其七
作者：弘历
朝代：清
体裁：七言绝句

桃渐红时柳渐青，馀寒消尽落阶蓂。授时惕息深宫里，不共诗人醉野亭。
觱发寒威淡远空两峰谁镂玉西东后凋颜色分明在便是当年黄绮翁·其三
作者：弘历
朝代：清
体裁：七言绝句

唐风读罢岁云休，好乐无荒共酢酬。腊鼓喧鸣春草发，分阴谁惜白驹流。
觱发寒威淡远空两峰谁镂玉西东后凋颜色分明在便是当年黄绮翁·其二
作者：弘历
朝代：清
体裁：七言绝句

侵肌栗烈飒寒风，卒岁茅檐念窭穷。识得贞元旋转处，梅梢春信已标红。
觱发寒威淡远空两峰谁镂玉西东后凋颜色分明在便是当年黄绮翁·其五
作者：弘历
朝代：清
体裁：七言绝句

花树烘霞送尾寒，太平鼓吹满长安。春光六月莲为火，九陌通宵燄是兰。
觱发寒威淡远空两峰谁镂玉西东后凋颜色分明在便是当年黄绮翁·其六
作者：弘历
朝代：清
体裁：七言绝句

七月诗传于耜宜，东郊俶载老农知。服畴念彼长年苦，乘屋閒来未几时。
觱发寒威淡远空两峰谁镂玉西东后凋颜色分明在便是当年黄绮翁·其四
作者：弘历
朝代：清
体裁：七言绝句

融融淑气庆昭苏，仙木椒盘入画图。酌酒介眉增乐事，春风头踏到皇都。
言志
作者：弘历
朝代：清
体裁：古风

甘省捐监蠹，始自王亶望。木偶视督臣，一气通下上。定议收本色，贮仓资赈放。墨吏收折色，欲壑饕无量。报部仍本色，公然行诈诳。何能终久瞒，水落石出状。利令其智昏，抑亦良心丧。此而逭抵法，弊吏将何尚。冒赈兼剥民，自取罪应偿。然予虑因咽，废食益非当。明道语晦叔，谠言恒所仰。宁受百人欺，好贤心莫旷。吾以用之赈，宁滥毋遗宕。诚恐觊觎者，谓吾靳赈饷。巧吏何弗为，恤民事胥忘。弊不可不惩，即此恐招谤。吾如有所吝，全蠲赋三贶。万民被岂虚，万世传宁妄。是用布赤心，言志期共谅。嗟乎为君难，展转增惆怅。
讨源书屋
作者：弘历
朝代：清
体裁：古风

宿雨润平林，晓风发幽谷。书窗通四邻，骋望皆如沐。寻流可得源，源流会一辙。穷理在致知，吾闻诸前哲。良农喜时雨，我亦惜分阴。不然忧虑多，义府何心寻。丛楚既森郁，奔泉复滂湃。坐忘契静观，何必劳行迈。地偏自无俗，轩幽不须广。时有报衙蜂，含花入书幌。衣履绝尘壒，须眉俯洁清。山阴王逸少，妙会镜中行。轻烟才出林，奔云旋作雨。读诗爱浣花，无能继其武。平桥隔横溪，溪头芳草萋。过来回望处，霁霭傍川低。
讨源书屋
作者：弘历
朝代：清
体裁：七言绝句

松下书斋面水开，清和又值问安来。山云布宇时疏密，昂首因之望几回。
讨源书屋
作者：弘历
朝代：清
体裁：五言律诗

道与心宁二，由来本一源。返身非外讨，为学戒多言。窗纳晓飔爽，池增新涨痕。起居馀此憩，咨政细畴论。
讨源书屋·其一
作者：弘历
朝代：清
体裁：七言绝句

湖烟欲敛晓凉浮，长乐朝回此憩留。要识溪山如旧日，顿怜风物报新秋。
讨源书屋·其一
作者：弘历
朝代：清
体裁：七言绝句

琴斋书史暂周旋，水态山容与静便。更喜快晴金令到，从今诗意向秋偏。
讨源书屋·其一
作者：弘历
朝代：清
体裁：七言律诗

苔纹芝篆绿侵坳，避暑轩棂豁且庨。每对南风思舜曲，从知大地总羲爻。有源活水成琴弄，不尽青竿杂佩敲。愧我未探书径路，拟将吟兴自今抛。
讨源书屋·其三
作者：弘历
朝代：清
体裁：七言绝句

鸢鱼天趣适飞潜，向远虚明万景兼。荻雨荷风三伏里，红桥绿水一痕添。
讨源书屋·其二
作者：弘历
朝代：清
体裁：七言律诗

花香閒静鸟声和，咫尺林泉偶一过。暂学高人开北户，还同兆庶乐南讹。当窗画景开青岫，泛水书机玩白鹅。坐久蛟炉消篆字，人情天理验争多。
讨源书屋·其二
作者：弘历
朝代：清
体裁：七言绝句

转处溪桥路暗通，柳阴窣地露荷红。分明饯夏迎秋候，去岁诗怀想像中。
讨源书屋·其二
作者：弘历
朝代：清
体裁：七言绝句

雨馀荷气迎人馥，风过竹声似管繁。佳景便教成即景，讨源终愧未穷源。
讨源书屋·其四
作者：弘历
朝代：清
体裁：七言绝句

尚书履向花间度，侍史囊从柳外传。岂以游观疏昼接，不因清宴忘朝乾。
讨源书屋作
作者：弘历
朝代：清
体裁：七言律诗

雨后西山翠映轩，小年佳事略堪论。庭馀松竹足消夏，架有诗书藉讨源。花色自来参画态，蝉音每去答禽言。凭栏静对澄流活，不舍如斯太古存。
讨源书屋即事
作者：弘历
朝代：清
体裁：七言绝句

问安每此退畴咨，半夏常愁对雨斯。三日连晴收础溽，树蝉声亦觉鸣怡。
讨源书屋叠旧作韵三首·其一
作者：弘历
朝代：清
体裁：五言律诗

泉石依今赏，诗书与古偕。岂矜勤学问，蕲得契根荄。翠嶂纡屏户，澄流曲带阶。北窗风亦至，惟觉惭无怀。
讨源书屋叠旧作韵三首·其三
作者：弘历
朝代：清
体裁：五言律诗

视事畴咨罢，扁舟泛渚园。漪分锦绣色，籁奏管弦言。澄沼平堪鉴，新篁近可扪。三唐看递下，思欲返其源。
讨源书屋叠旧作韵三首·其二
作者：弘历
朝代：清
体裁：五言律诗

小别时成久，频来句渐多。濠梁宁此异，谷口更谁过。南陆迟朱鸟，西山叠翠螺。迩来晴雨协，农父慰如何。
讨源书屋对雨
作者：弘历
朝代：清
体裁：古风

今岁雨旸实应时，二麦饱收大田好。因之益切保好心，先期每为廑怀抱。中伏正行大雨际，三白偏值七月巧。以此怵惕志不宁，经事多因畏事早。月之三日过午雨，其夜细零忽达晓。问安便以憩书屋，云聚又复棼丝浩。情知尚不至为沴，所望速晴免致潦。傍晚幸转西北风，吹云愿露斜阳皓。
讨源书屋对雨
作者：弘历
朝代：清
体裁：古风

彻夜霏细霔，晓来势暂收。起居诣仙园，退憩书屋幽。密云复低布，落雨掠空稠。砌石易积水，池波乱起沤。鸟雀树底藏，蚯蚓土上浮。须臾墙闸口，新涨垂响流。佳哉夏霖况，既渥还既优。各省披奏章，多称膏泽休。额手谢天贶，农劳庶可酬。
讨源书屋对雨
作者：弘历
朝代：清
体裁：七言绝句

昨日传宣晓问安，雨如不诣是矜端。晨趋退食对�雭，恰喜衣衫生薄寒。
讨源书屋对雨
作者：弘历
朝代：清
体裁：七言律诗

昨日天中奉赏凭，侵晨仙苑问居兴。甘霖既渥还优霈，农谚无妨更绝胜。听处溜声原不改，望来涨影已徐增。政勤材选弗遑逸，别为衣濡例赐仍。
讨源书屋对雨
作者：弘历
朝代：清
体裁：古风

昨日慈辇扶赏荷，今朝问安仙苑过。退即书屋理庶政，密云忽隐西山螺。殿廷教射有故事，昼长值此几暇多。更番引见已颁敕，院外早则侍卫罗。罢之翻廑劳来往，宁趁未雨观如何。抨弦发羽不数队，须臾飞点倾滂沱。塞山较猎忆往岁，习武那辞烝涉波。中的有赐视各艺，湿衣之赉仍同科。陡怀三军冒炎潦，不遑他矣攻蓬婆。
讨源书屋对雨
作者：弘历
朝代：清
体裁：七言律诗

渥雨刚欣数日晴，朝来解作应时行。询安退憩资搜咏，视事畴咨慰利耕。乍见庭凹起泡影，更闻闸口落泉声。片时西北旋开朗，宜麦宜禾总惬情。
讨源书屋对雨·其一
作者：弘历
朝代：清
体裁：七言绝句

凭窗云脚落纤丝，睫眼倾盆涨曲池。刚觉炎曦蒸迩日，恰欣凉雨沛乘时。
讨源书屋对雨·其一
作者：弘历
朝代：清
体裁：七言绝句

夜雨优沾晓尚萦，问安退复此凭楹。年来愁喜壁诗托，惟是协时阴与晴。
讨源书屋对雨·其三
作者：弘历
朝代：清
体裁：七言绝句

传餐以罢咨朝政，批答封题不厌详。阁部诸臣恒宴见，今朝都觉喜逾常。
讨源书屋对雨·其三
作者：弘历
朝代：清
体裁：七言绝句

问安每此传餐便，旋复畴咨引席珍。都道迩来晹雨若，持盈勖尔倍生寅。
讨源书屋对雨·其二
作者：弘历
朝代：清
体裁：七言绝句

云容聚散浑无定，雨势浓疏最有情。便合作霖应益妙，晚田率已遍新耕。
讨源书屋对雨·其二
作者：弘历
朝代：清
体裁：七言绝句

刚收疾点复徐丝，凉拂筕篖夏晓宜。为问前朝炎燠况，被谁驱逐去如遗。
讨源书屋对雨·其四
作者：弘历
朝代：清
体裁：七言绝句

麦收禾黍润新膏，水足稻塍免桔槔。京兆无须频报喜，益深勤敬帝恩叨。
讨源书屋恭瞻皇祖御笔
作者：弘历
朝代：清
体裁：七言律诗

廿年春色閟灵园，徙倚空怀岁月奔。雨过药栏花解笑，风回琴沼水添痕。璇题耀日瞻飞白，绮席当秋想弄孙。心法从来含治法，讨源深愧未穷源。
讨源书屋新秋·其一
作者：弘历
朝代：清
体裁：七言绝句

露湛风萧玉宇清，今年秋信太分明。坐来恰喜书斋晓，目极高空静六情。
讨源书屋新秋·其二
作者：弘历
朝代：清
体裁：七言绝句

书屋轩窗足静幽，四时皆好最宜秋。畴咨已罢馀清兴，宋玉佳词在案头。
讨源书屋秋晓·其一
作者：弘历
朝代：清
体裁：七言绝句

窗纳寥天净片云，山容水态恰全分。朝来底事秋光辏，一夜西风枕畔闻。
讨源书屋秋晓·其三
作者：弘历
朝代：清
体裁：七言绝句

从来秋色令人静，况复山斋清且閒。目穷宇外随云去，心在林间共鸟还。
讨源书屋秋晓·其二
作者：弘历
朝代：清
体裁：七言绝句

蝉响蛩音各有情，树间淅沥重凄清。自从读罢欧阳句，有兴无须更赋声。
讨源书屋秋晓·其四
作者：弘历
朝代：清
体裁：七言绝句

玉露金风一写之，分明秋景乃如斯。凭栏自适还自问，识得分明者是谁。
讨源书屋视事
作者：弘历
朝代：清
体裁：古风

解作亦已息，晨旸良足怡。萱阶问寝退，视事言临兹。兹屋匪我作，曰我神尧诒。童年陪豫游，卅载去如驰。未敢乖宪章，何有致雍熙。忆昔勤政心，抚景兴赍咨。
词成复得一绝句
作者：弘历
朝代：清
体裁：五言绝句

此后谁怜我，向前止任其。永怀子不怨，下学冀天知。
试中泠泉
作者：弘历
朝代：清
体裁：古风

一江之水泠分三，古来志乘为斯谈。伯刍中泠称第一，又新第一又属南。水与人乃漠然者，犹各阿好甘其甘。究之平流讵有异，南北中岂殊同潭。头陀近试偶因便，德裕远取还嫌贪。松枝煮茗月初上，翻听谡籁鸣方酣。
试中泠泉
作者：弘历
朝代：清
体裁：古风

大江西来源接天，流长入海于此成奔川。孕精育秀乃少蓄，结为波心突兀之金山。五行相生本母义，讵因头陀裴氏方名传。互为其根仍妙合，山腰涌出乳窦中泠泉。古称第一今试品，松枝拾取文火燃。玉乳印心淡无滓，云浆入口飘乎仙。飘乎仙风吹袂起，左招浮邱右赤松子。平山第五拜下风，浮玉中心洵无比，而我巡方喜遇此。更惭惟辟作福惟辟玉食，箕畴言不必高谈，到斯祗惟饮其水。
试墨泉
作者：弘历
朝代：清
体裁：七言绝句

懋勤笔砚例恒随，欲拟铺笺试墨池。忆昔山阴抚遗迹，惊龙跳久可重为。
试墨泉戏题
作者：弘历
朝代：清
体裁：七言绝句

试墨名佳选壁镌，自惭剑舞与针悬。几曾携墨泉边试，便是即真恐负泉。
试泉悦性山房
作者：弘历
朝代：清
体裁：古风

一墙之隔间，入门觉幽致。两树长春花，红覆半亩地。竹秋而弗秋，泉试诚宜试。乐此杯茗中，偶寓烟霞意。
试泉悦性山房
作者：弘历
朝代：清
体裁：七言绝句

为爱山房两度来，泉声竹色净无埃。洗心亭上心先洗，那更消烦藉绿杯。
试泉悦性山房
作者：弘历
朝代：清
体裁：五言律诗

壁柏翠笼檐，泉苔绿映帘。幽香得喉润，净色与心恬。景绘报春及，吟题逐岁添。陈言将务去，戛戛付须拈。
试泉悦性山房
作者：弘历
朝代：清
体裁：七言律诗

天池不冻一泓清，汲取还教活火烹。瓷碗竹垆皆恰当，新题旧什各分明。石泉岂改琤琮注，云巘常看图画横。小坐便当移跸去，三间多矣笑斯营。
试泉悦性山房
作者：弘历
朝代：清
体裁：七言绝句

就泉那可不烹茶，调水饶他去路赊。檐外适翻涛谡谡，一家风味本无差。
试泉悦性山房
作者：弘历
朝代：清
体裁：古风

山房一来必一到，窈窕而深静而妙。有泉有石有松柏，恰称有欲观其徼。虽云有欲实无欲，一尘不生何物效。洗心亭已洗心竟，杯茗忘机坐丛峭。
试泉悦性山房
作者：弘历
朝代：清
体裁：五言律诗

山房石泉上，便可试山泉。那待松枝拾，早呈犀液煎。笑他工伺候，知我岂神仙。壁句从头读，依迟又一年。
试泉悦性山房
作者：弘历
朝代：清
体裁：五言律诗

德水堪方性，澄渟见本初。每来试汲绠，便以拟浇书。五字片时就，千峰一牖虚。松门章奏鲜，适可悦几馀。
试泉悦性山房
作者：弘历
朝代：清
体裁：五言律诗

性似泉相近，泉如性与盟。偶来即惜去，弗试讵知清。那待文武候，已看杯碗呈。但期差不误，小谨俗人情。
试泉悦性山房
作者：弘历
朝代：清
体裁：七言绝句

性知泉洁弗试可，泉惬性灵斯悦深。然此悦诚非易得，甫田继渥以甘霖。
试泉悦性山房
作者：弘历
朝代：清
体裁：七言律诗

招提北首搆山房，松竹阴森四座凉。每试名泉知性悦，况当净域领秋光。鱼如不翼飞云表，荷自无根茁峤傍。为涧为溪功德遍，谁知天半此源长。
试泉悦性山房
作者：弘历
朝代：清
体裁：七言绝句

携得新芽此试泉，清供真与性相便。灶边亦坐陆鸿渐，笑我今朝属偶然。
试泉悦性山房
作者：弘历
朝代：清
体裁：古风

水亭过洗心，山房憩悦性。心性岂二物，如镜光相映。仰视流云行，俯观澄波泳。洗心既袪尘，悦性斯养正。赵州一杯茶，试领香而净。
试泉悦性山房
作者：弘历
朝代：清
体裁：七言绝句

汲水烹茶又一时，忘尘处即性为怡。去年此日原不隔，付与山房自会之。
试泉悦性山房
作者：弘历
朝代：清
体裁：古风

泉自外来物，性实身中有。兹曰泉悦性，或涉倒置否。泉已非内存，更藉烹煎手。相资不可无，是谓因缘偶。得主乃识宾，莫向宾中取。
试泉悦性山房
作者：弘历
朝代：清
体裁：五言律诗

泉虽输第一，房自纳三千。清暇值偶尔，烹云便试旃。竹垆文武火，芸壁短长篇。境诣于焉验，心希四十贤。
试泉悦性山房
作者：弘历
朝代：清
体裁：七言绝句

泉韵风情静者机，松枝竹鼎火升微。但谋口食无关性，苏陆由来两涉非。
试泉悦性山房
作者：弘历
朝代：清
体裁：七言律诗

洗心亭北入松门，别有山房临水源。瓷铫筠炉俱恰当，试泉悦性且温存。低枝竹解尘踪扫，弹舌禽能佛偈翻。小坐已欣诸虑静，一声定磬隔云垣。
试泉悦性山房
作者：弘历
朝代：清
体裁：五言律诗

真水冬弗冻，名山寒亦温。情知有茗碗，遂与过松门。竹绿无改色，藻青托本源。何须观玩象，成性体存存。
试泉悦性山房
作者：弘历
朝代：清
体裁：古风

碧云寺侧屋三间，萧然独据泉之上。第一虽不及玉泉，却喜石乳喷云嶂。曰色曰声两绝清，宜视宜听信无量。我游香山此必至，况复清和洽幽访。宁须伯仲辨劳劳，得贵其近馀应忘。
试泉悦性山房
作者：弘历
朝代：清
体裁：五言律诗

试泉堪悦性，听我说其因。淡洗六根滓，静祛十斛尘。管弦方已俗，风月卜宜邻。随意山花采，过春却见春。
试泉悦性山房·其一
作者：弘历
朝代：清
体裁：七言绝句

倚璧山房架几楹，泉临阶下渫然清。玉泉第一虽当逊，喜是汲来就近烹。
试泉悦性山房·其一
作者：弘历
朝代：清
体裁：七言绝句

性因泉悦泉因试，屡举翻如自外求。然更有言须听取，试泉无性可能不。
试泉悦性山房·其二
作者：弘历
朝代：清
体裁：七言绝句

去岁今年纵略同，启思悦性乃无穷。彼如我匪我如彼，颠倒言之笑郑崇。
试泉悦性山房·其二
作者：弘历
朝代：清
体裁：七言绝句

泉色泉声两静凝，坐来如对玉壶冰。拈毫摘句浑艰得，都为忘言性与澄。
试泉悦性山房作歌
作者：弘历
朝代：清
体裁：古风

柏垂枝下倚立石，宛转天然门洞开。入门山房朴且閟，试泉悦性久额斋。泉固自古突，性乃随时怀。略沾继望方寸中，安能怡豫试茗杯。壁间题句亦屡矣，羞看昔往仍今来。
试泉悦性山房口号
作者：弘历
朝代：清
体裁：七言绝句

春泉㶁㶁漱云涯，绠汲惟明定不差。便试越瓯非别品，南方贡到雨前茶。
试泉悦性山房戏题
作者：弘历
朝代：清
体裁：古风

过亭不数武，则已洗心竟。古桧曲倚石，为门护幽径。入门即山房，石壁耸屏映。壁下喷泉出，味甘色愈净。竹炉妥帖陈，中人备已定。那容拾松枝，何藉候火性。当差彼实熟，清供我难称。持以告陆羽，却走必弗应。
试衣亭三叠苏轼韵
作者：弘历
朝代：清
体裁：七言绝句

宁同归去赋吹衣，赴选匆匆趱夕晖。身共山人斯则托，心随旅客彼焉飞。
试衣亭再用苏轼韵二首前章咏古后章即事反前诗意·其一
作者：弘历
朝代：清
体裁：七言绝句

放荡云龙试点衣，故人赴选趁行晖。临岐那恝忘京国，一片心随去马飞。
试衣亭再用苏轼韵二首前章咏古后章即事反前诗意·其二
作者：弘历
朝代：清
体裁：七言绝句

稍喜徐民足食衣，马头莫漫颂宸晖。前巡茕状犹满眼，祇觉流阴迅似飞。
试衣亭四叠苏东坡韵
作者：弘历
朝代：清
体裁：七言绝句

欲解衣乎欲著衣，猜东坡意立晴晖。尔时行志未能也，想共山人羡鹤飞。
试衣亭用苏轼韵
作者：弘历
朝代：清
体裁：七言绝句

瓮乏黄齑身缺衣，民艰露冕访斜晖。祗馀恧若先忧切，那有轩然逸兴飞。
诗思
作者：弘历
朝代：清
体裁：古风

孟子称原泉，盈科喻进脩。昌黎论为文，水大物毕浮。左右逢其源，自得非外求。蓄极乃沛然，放海谁能留。诗思夫如何，将毋同此不。李杜光万文，缘自性中流。
诗思
作者：弘历
朝代：清
体裁：七言律诗

诗思由来奚所似，云依山起月临池。试猜无著分明是，便问何因自不知。两汉三唐彼糟粕，宵衣旰食我君师。先忧分也时后乐，拙速当之谢巧迟。
诗本
作者：弘历
朝代：清

诗本例分上下编，率当一百册余篇。丁年乐府补空白，戌岁盛京缀帙全。秋月春风景无问，山情水态句捐妍。即今祥禫游犹懒，月令搜吟拟阙填。
诗本
作者：弘历
朝代：清
体裁：七言律诗

诗本例分上下编，率当一百卌馀篇。丁年乐府补空半，戍岁盛京缀帙全。秋月春风景无问，山情水态句捐妍。即今祥禫游犹懈，月令搜吟拟阙填。
诗礼堂
作者：弘历
朝代：清
体裁：七言绝句

当日陈亢问伯鱼，学诗学礼两言馀。教传万古惟如是，以立以言共勉诸。
诗礼堂
作者：弘历
朝代：清
体裁：七言绝句

敦诗说礼圣人教，子与及门应共知。何事陈亢退而喜，得三问一失同之。
诗礼堂
作者：弘历
朝代：清
体裁：七言绝句

趍庭那有异闻奇，亦曰学诗学礼宜。问一得三陈亢喜，似知之却未知之。
诗礼堂六韵
作者：弘历
朝代：清
体裁：五言排律

书堂殿左陲，进讲忆于兹。以立应惟礼，为言必在诗。义因陈亢发，名自伯鱼垂。益切重来慕，还教欲去迟。唐槐宋银杏，今日昔斯时。望道吾何见，徒存景仰思。
诗礼堂进讲八韵
作者：弘历
朝代：清
体裁：五言排律

昔日趋庭处，熙春进讲时。渊源应有自，法则近于兹。礼并文华举，典因圣祖垂。章缝既鱼雅，冠带亦追随。瑞旭唐槐影，卿云汉石滋。芸编陈御案，广厦列经帷。道筦期深造，言诠未易窥。所希明正学，致治化无为。
诗译
作者：弘历
朝代：清
体裁：古风

是诗必是诗，谓之工刻舟。是诗非是诗，谓之尚谬悠。君看三百篇，一言可蔽不。苏李道义气，渊明乐隐幽。庾谢出清新，讵脱风人流。三唐多作家，巨擘屈指周。信哉李之放，岂如杜之愁。四朝间有人，起衰未易求。昌黎尝论文，气水言物浮。于诗岂不然，奚在藻缋脩。似淡味弥永，外朴中乃腴。译旨为五言，同人一咨诹。
话山亭
作者：弘历
朝代：清
体裁：七言绝句

游山归来日未午，院内山亭憩久许。举头题额曰话山，不识谁宾抑谁主。
诣圣因寺皇祖神御殿行礼
作者：弘历
朝代：清
体裁：五言律诗

明圣兹重揽，卷阿昔创留。敢云绳祖武，惟赖诒孙谋。家法勤宵旰，民艰体豫游。一湖春水碧，常共圣恩流。
诣圣因寺瞻礼皇祖神御殿
作者：弘历
朝代：清
体裁：七言律诗

南巡昔岁驻西湖，神御爰留敬谒趋。讵是圣情在游揽，都缘民莫切吁谟。阅年十五兹重仰，历世百千赖永图。蒙业而安励无忝，持盈虔巩益夔吾。
诣圣因寺瞻礼皇祖神御殿
作者：弘历
朝代：清
体裁：七言律诗

南邦六度事虞巡，神御今犹瀛屿垠。翘殿三年思圣轨，见墙一脉切天伦。百王屈指谁同德，四海倾心永戴仁。蒙业贻庥益钦若，自惟何以宪章循。
诣圣因寺瞻礼皇祖神御殿
作者：弘历
朝代：清
体裁：七言律诗

又至西湖谒圣因，圣尧游豫总因民。助休泽实被黔赤，临莅古曾鲜六巡。别绪犹怀庚子岁，重瞻欣此甲辰春。敬遵前度敢渝越，祇愧瞠乎望后尘。
诣圣因寺瞻礼皇祖神御殿
作者：弘历
朝代：清
体裁：七言律诗

巡狩曾兹圣迹留，至今黎献忆恩稠。由来乐利天同久，岂必衣冠月出游。钻仰无能窥卓立，继绳有志励艰投。髫年爱育亲承训，瞥眼惊心四十秋。
诣坛斋宿作
作者：弘历
朝代：清
体裁：古风

黄道逶迤出凤城，碧池左右漾波清。都京义叶答阳正，离坎象占既济亨。冬雪春霖继优渥，新槐古柏互菁葱。绿莎趋步殊常况，庆慰之馀益惕衷。皇穹瞻拜致诚勤，感谢不知何所云。卯刻浓云辰复散，虔祈续霈利耕耘。
诣天竺寺谢晴
作者：弘历
朝代：清
体裁：七言律诗

天竺重教特地行，敬酬灵贶信昭明。农蚕意美微嫌雨，吁祷心驰忽放晴。匪为及时寻乐地，早传翼日启归程。大慈悲是观音愿，应悉勤民一念诚。
诣岱庙瞻礼
作者：弘历
朝代：清
体裁：七言律诗

前岁维新奉祝釐，何当独谒值今斯。代天出震惟生物，行令巡南致叩寅。汉柏唐槐都好在，佑民福国赖延禧。于心更复无他吁，所吁屡绥旸雨时。
诣岱庙瞻礼
作者：弘历
朝代：清
体裁：五言律诗

古纪三公贵，今惟五岳尊。路经当肃谒，国佑永希恩。震位敷天德，神功生物原。丙申祝釐愿，默忆独无言。
诣广润祠祈雨之作
作者：弘历
朝代：清
体裁：七言律诗

今春优泽异常叨，麦穗齐禾苗尺高。有幸麦堪望夏稔，不期禾略待天膏。诣祠肃祷神灵霈，渥亩庶苏农力劳。半月前犹虑霖过，倏更请雨愧拈毫。
诣广润祠祈雨之作
作者：弘历
朝代：清
体裁：七言律诗

去年廿八今十八，有闰迟无闰反前。大约岁高心更急，虽然时早望增煎。轻舆尘净知地润，连垄麦芃待露涓。已过自知祈昊宥，神祠惇叩益寅虔。
诣广润祠祈雨作
作者：弘历
朝代：清
体裁：七言律诗

玉泉祈泽已踰旬，广润重申一念谆。春仲固知时可待，天恩恐惜麦收真。炷香虔叩成年例，往事回思愧已频。鉴远凭窗南望处，捷音难辨旧和新。
诣广润祠祈雨叠乙卯诗韵
作者：弘历
朝代：清
体裁：七言律诗

渥泽仲春两次叨，芃生二麦尺论高。不期逮月多晴煦，合此应时祈澍膏。五谷本来赖天佑，一心惟是念民劳。虽曾霢霂未沾足，虔叩优霖惕染毫。
诣慈宁宫问皇太后安
作者：弘历
朝代：清
体裁：七言绝句

亲诣慈宁问起居，曈曈曙色晓光舒。承欢祗领徽音训，归路思维乐有馀。
诣文庙行礼
作者：弘历
朝代：清
体裁：古风

文庙建城南，相传钱氏园。仲淹得斯舍，胡瑗聘还尊。惟是重经术，何尝计子孙。短长相较量，终觉胜于门。
诣文庙行礼
作者：弘历
朝代：清
体裁：五言律诗

每问招提境，藉舒山水情。泮宫惟致敬，圣道正昌明。那见梅英发，爱听松籁清。过墙即书院，多士勖躬行。
诣文庙行礼
作者：弘历
朝代：清
体裁：五言律诗

雨中归茂苑，圣庙郡城隅。崇像应虔叩，入门惟敬趋。春堂烟织幕，古树露垂珠。信曰有如化，然而无有乎。
诣斋宫
作者：弘历
朝代：清
体裁：七言律诗

春城晴雪勒轻寒，帝里韶光辇上看。耀采楼头仍积玉，昭声旗角细扬銮。斋宫一室精诚聚，穹殿三陔瑞霭攒。肸蚃登丰在馨德，明衣自问未能安。
诣斋宫
作者：弘历
朝代：清
体裁：五言律诗

步辇迎黄道，钩陈卫太清。上辛遵自古，先日恰宜庚。腊雪馀恩润，朝暾凑暖晴。井闾灯事近，欢动凤凰城。
诣斋宫
作者：弘历
朝代：清
体裁：七言律诗

泽郊直北凤城连，御道逶迟直似弦。预日周回瞻玉陛，平明警跸拥华旃。欣当甘澍新沾陇，饶有清风静拂筵。嘉树葱茏将布荫，光阴倏忽却三年。
诣斋宫
作者：弘历
朝代：清
体裁：五言律诗

玉帛太和视，城衢大驾行。到坛先展拜，宿室益屏营。安静微阳养，熙怡诸虑清。阴晴间终日，望雪独萦情。
诣斋宫
作者：弘历
朝代：清
体裁：五言排律

玉琯阳将复，金街晓不寒。缀先考五辂，仪卫肃千官。昭德夫何有，正名蕲所安。瓣香瞻帝载，祭位俨穹坛。斋室清心坐，窗曦举眼看。明朝修毖祀，兢惕志遑宽。
诣斋宫
作者：弘历
朝代：清
体裁：五言律诗

香衢飏瑞烟，黄道直如弦。稽礼诣斋所，为民祈有年。青阳鸾辂转，春色凤城妍。酿雪云容好，孚衷倍肃然。
诣斋宫·其一
作者：弘历
朝代：清
体裁：七言绝句

五辂金根次第排，斯干精室即而斋。九斿日月条风畅，万户椒苏淑气谐。
诣斋宫·其一
作者：弘历
朝代：清
体裁：七言绝句

太和祝帛例虔瞻，诣次斋居致敬严。翠辇平临黄道直，皇州春色富闾阎。
诣斋宫·其一
作者：弘历
朝代：清
体裁：古风

晷度运无停，测圭日行北。星火律蕤宾，阳长亦云极。炎凉即渐更，盈虚理可识。羲经对四圣，中心怵然惕。
诣斋宫·其一
作者：弘历
朝代：清
体裁：七言绝句

肇祀勤民衣食源，仪锽郅偈引金轩。斋宫预日来虔宿，早见青云拥帝垣。
诣斋宫·其三
作者：弘历
朝代：清
体裁：古风

翼忱此斋居，祝版视诘朝。遵古诣坛宫，六龙亦已调。警跸传千军，追陪肃百僚。黄陌驾和銮，棽丽如鸣韶。
诣斋宫·其二
作者：弘历
朝代：清
体裁：古风

怵惕恒自厉，明旦凛亦临。岂以崇高位，而怀安乐心。抚时玩法经，观象思柅金。北郊方有事，夔夔倍翼忱。
诣斋宫·其二
作者：弘历
朝代：清
体裁：七言绝句

松顶遥瞻覆瓦青，若临旭卉仰圆灵。夜深拟向微垣问，匡卫环中第几星。
诣斋宫·其二
作者：弘历
朝代：清
体裁：七言绝句

葩瑵金根迤逦排，叩坛阅豆典仪皆。西墉一室明窗静，今昔年光入缅怀。
诣斋宫·其二
作者：弘历
朝代：清
体裁：七言绝句

诣坛视位肃常仪，玉戺三成圆中规。退即庄居还静憩，寸阴窗影有馀思。
诣斋宫·其五
作者：弘历
朝代：清
体裁：古风

虔虔念千古，兴衰曷有常。天地鉴惟诚，书史载厥详。如岁有复姤，如月有盈匡。往圣垂明训，永矢以弗忘。
诣斋宫·其四
作者：弘历
朝代：清
体裁：古风

方坛既莅止，周视几筵位。泽邱惟古制，黄琮斯为瑞。小子承百王，毋踰敢弗备。退即斋宫宿，惴焉发虔思。
诣斋宫二首·其一
作者：弘历
朝代：清
体裁：七言绝句

萋芊绿草润天街，五辂仪锽迤逦排。不敢矫情为彻减，中心仍愿雨尤佳。
诣斋宫二首·其一
作者：弘历
朝代：清
体裁：七言绝句

龙旗玉辂出都城，乐设金铙不作声。预日斋宫自成例，祈年初祉倍虔诚。
诣斋宫二首·其二
作者：弘历
朝代：清
体裁：七言绝句

瓣香穹宇告亲来，步转东廊视豆回。遂即斋宫居惕息，壁诗遍读凛规恢。
诣斋宫二首·其二
作者：弘历
朝代：清
体裁：七言绝句

瓣香肃谒皇穹宇，旋步三成敬视坛。退即斋宫滋惕息，历年寅畏壁诗看。
诣斋宫作
作者：弘历
朝代：清
体裁：古风

六龙夙驾迎春驭，百辟同钦祈谷斋。丽日和风调玉律，綵幡花胜耀天街。穹窿青宇礼皇乾，坛位瞻馀视豆笾。礼酌简繁惟致敬，心期旸雨协占年。斋宫坐久爱清嘉，香袅明窗篆缕斜。静听排门喧吉爆，春音先到万民家。
诣斋宫作
作者：弘历
朝代：清
体裁：古风

冬雪从无今岁优，云容远宇尚同稠。石街玉辇行微滑，礼轿原将旧例由。阅坛视豆稍殊常，乾宇抒诚致炷香。斋室清心体元化，宁须葭琯识初阳。西成九宇同称稔，六出连朝渥被繁。深感天恩惟默叩，恐迎已意弗宣言。
诣斋宫作
作者：弘历
朝代：清
体裁：七言律诗

凤闉雪霁逗馀寒，十二红楼玉里看。富矣教之言似易，泰来保合道诚难。民依卜度徐移辇，天监昭垂敬视坛。精室退居益钦若，明当祈岁志遑安。
诣斋宫作
作者：弘历
朝代：清
体裁：古风

却辇还乘大礼舆，事天惟吉敬殷予。六街华阜新年景，不下庶人礼则如。种槐种柏渐森森，积雪培根存树阴。却忆豫齐方望泽，为之益切吁恩心。南牖温暾旭影妍，妙香一缕领炉烟。抚笺题句仍停笔，底事心全殊去年。
诣斋宫作
作者：弘历
朝代：清
体裁：五言律诗

善霁曦光暖，平明出凤闉。重楼皆积玉，九陌渐融银。天泽先长至，慈釐被普垠。斋宫排鹄立，此喜共群臣。
诣斋宫作
作者：弘历
朝代：清
体裁：五言律诗

夜晴曙仍霁，御辇诣坛斋。叨泽情知近，继沾究望佳。虽云念农切，殊类得陇怀。明晓将寅祀，端居敬与皆。
诣斋宫作
作者：弘历
朝代：清
体裁：五言律诗

天桥南潦水，退尽草方青。即是望霖候，予心靡刻宁。逶迤度葩瑵，怵惕入棂星。九叩瞻乾宇，颙祈雨霈灵。
诣斋宫作
作者：弘历
朝代：清
体裁：五言律诗

宫中斋两日，坛侧宿前期。安静微阳养，祇虔一念知。惟应廑民瘼，即以迓天禧。依旧明窗影，年光有所思。
诣斋宫作
作者：弘历
朝代：清
体裁：五言律诗

恭视祝璧帛，礼当升太和。诣坛发玉辇，举祭协南讹。瞻拜申诚悃，斋居慎琢磨。从头壁诗读，望雨作为多。
诣斋宫作
作者：弘历
朝代：清
体裁：古风

扬銮依例弗昭声，风细曦暄辇道清。庚日诣坛先辛日，便期万物遂由庚。六街三市庆新年，仙木骈罗万户妍。百岁帝京丰豫象，抚兹保泰益夔然。降舆处减步趋遥，瞻拜香申顾諟昭。千岁松根雪消尽，因希重惠六霙飘。
诣斋宫作
作者：弘历
朝代：清
体裁：七言律诗

有事明朝倍省躬，斋心斋体即斋宫。验来葭管阳将复，坐久兰烟煖欲融。一念纯诚昭假本，万缘清静旦明中。纸窗日影拈吟处，依旧年光去岁同。
诣斋宫作
作者：弘历
朝代：清
体裁：五言律诗

玉叶栖鸳瓦，金根出凤闱。祈年瞻宝殿，谷日喜晴晖。退憩斋宫肃，坐消香篆馡。敢云逢豫泰，惟是慎几微。
诣斋宫作
作者：弘历
朝代：清
体裁：古风

玉辇陈仪金水桥，午门钟动御街迢。诣坛致敬先庚日，稽典惟遵值岁朝。重楼都积玉层层，瑞色祥烟昆郁蒸。祈谷斋逢谷日雪，何修斯遇凛钦承。翠殿崔巍护紫垣，瓣香瞻拜进西门。近缘步履微从省，久拟躬行永弗谖。
诣斋宫作
作者：弘历
朝代：清
体裁：古风

葩瑵旃旌玉辇行，农占恰值谷朝晴。却因冬雪非优渥，仍望春云霈瑞霙。年年躬祭敬诚申，忽作六旬有一人。依例遣官视笾豆，欲留馀力肃明禋。万几神运非繁简，五夜心清凛旦明。虽是无时不用敬，于斯敬实倍常情。
诣斋宫作
作者：弘历
朝代：清
体裁：七言律诗

金根棽丽出祈年，谷日欣占雪被田。春满凤城花六出，光分银海璧双连。千枝灯市欢迎月，九陌天衢馥袅烟。爰即斋宫斋信宿，皇穹对越凛乾乾。
诣斋宫作
作者：弘历
朝代：清
体裁：五言律诗

青阳初入律，玉辇正迎春。今岁节方始，明朝祀用辛。万民祈稼穑，一室毖精神。曦影辉窗纸，欣披淑气訚。
诣斋宫作
作者：弘历
朝代：清
体裁：七言律诗

预日斋宫此敬趋，尚能式礼敢疏吾。松阴积雪馀恩润，曦影含春鬯化枢。万古帝王胥对越，一生得失戒昏逾。谒坛循步里将半，惟是跪兴微藉扶。
诣斋宫作·其一
作者：弘历
朝代：清
体裁：七言绝句

孟溯甘膏渥大田，天桥南畔草芊芊。诣坛今岁真逢庆，倍觉欣然倍悚然。
诣斋宫作·其一
作者：弘历
朝代：清
体裁：七言绝句

宿坛惟是肃诚心，雪后犹看晴间阴。十二楼头积春玉，南东亩畔卜秋金。
诣斋宫作·其一
作者：弘历
朝代：清
体裁：七言绝句

尘净天逵宿雨过，帝京景物鬯清和。年来深识盈虚理，每对休徵谨畏多。
诣斋宫作·其一
作者：弘历
朝代：清
体裁：七言绝句

引仗青旗出禁城，祥凝楼雪晓风轻。祈辛预日斋宫宿，又得新诗纪上庚。
诣斋宫作·其一
作者：弘历
朝代：清
体裁：七言绝句

方泽躬亲岁举行，銮舆法驾启平明。斋宫却暑来先宿，都为薰风时雨晴。
诣斋宫作·其一
作者：弘历
朝代：清
体裁：七言绝句

玉辂逶迤出凤城，条风祥旭霁光清。春生菆井人心豫，户换桃符物象亨。
诣斋宫作·其一
作者：弘历
朝代：清
体裁：七言绝句

祈年首祚迓青阳，岁岁躬勤敢弗蘉。预为三农额手庆，谷朝幸喜值金穰。
诣斋宫作·其一
作者：弘历
朝代：清
体裁：七言绝句

祈谷銮仪谷日排，斋宫咫尺致虔斋。试灯风景皇都丽，返朴还淳为切怀。
诣斋宫作·其一
作者：弘历
朝代：清
体裁：七言绝句

祈辛先诣必庚辰，初岁大横万祚臻。愿叶嘉占鱼是众，更欣瑞兆日为人。
诣斋宫作·其一
作者：弘历
朝代：清
体裁：七言绝句

祥光瑞叶尚骈罗，群玉光中凤辇过。祈谷诣坛今岁幸，优占三白兆敷和。
诣斋宫作·其一
作者：弘历
朝代：清
体裁：七言绝句

葳蕤凤辇迎黄道，郅偈鸾旗出紫闉。佳丽九衢正月景，升平百岁帝都春。
诣斋宫作·其一
作者：弘历
朝代：清
体裁：七言绝句

诣坛斋宿致精诚，大驾葳蕤出凤城。三市九逵真富庶，于中每廑返淳情。
诣斋宫作·其一
作者：弘历
朝代：清
体裁：七言绝句

轻舆斋宿出都城，更拟明晨步祷行。不敢依常排法驾，祈恩减彻竭予诚。
诣斋宫作·其一
作者：弘历
朝代：清
体裁：七言绝句

预宿斋宫缘祭辛，銮舆晓出凤城闉。街头物价群言贱，郊外民生独廑贫。
诣斋宫作·其三
作者：弘历
朝代：清
体裁：七言绝句

古柏根培雪色滋，春云又见远天垂。如诚再霈诚深庆，不敢期然敢愿之。
诣斋宫作·其三
作者：弘历
朝代：清
体裁：七言绝句

和韶九陌霭氤氲，一雪从教物尽欣。无象太平真在此，岂关颂语饰繁文。
诣斋宫作·其三
作者：弘历
朝代：清
体裁：七言绝句

温暾曦影一窗红，数纪流阴默忖中。即事拈毫前后异，寸心虔敬始终同。
诣斋宫作·其三
作者：弘历
朝代：清
体裁：七言绝句

炉烟结篆昼长时，暂屏畴咨寄静思。差胜向年当此日，问云卜雨未舒眉。
诣斋宫作·其三
作者：弘历
朝代：清
体裁：七言绝句

窗棂旭影验居诸，肃静斋宫预宿居。谷日晴和占纵美，望云却是过三馀。
诣斋宫作·其三
作者：弘历
朝代：清
体裁：七言绝句

童童古柏益苍然，新种成林逮比肩。扫雪树根积培塿，望中都以玉为田。
诣斋宫作·其三
作者：弘历
朝代：清
体裁：七言绝句

端居静觉漏声稀，几务虽疏更敕几。食变坐迁子所慎，恒旸愆雨我知非。
诣斋宫作·其三
作者：弘历
朝代：清
体裁：七言绝句

翠柏森森泰畤笼，暖融积素落檐栊。春云恋宇仍先集，益善多多复望中。
诣斋宫作·其三
作者：弘历
朝代：清
体裁：七言绝句

虔瞻礼毕就西墉，斗室清居益致恭。己卯来斋诗在壁，较量幸矣意从容。
诣斋宫作·其三
作者：弘历
朝代：清
体裁：七言绝句

虔瞻礼毕莅斋宫，十笏居仍窗纸红。四体周旋今昔异，一心笃敬昔今同。
诣斋宫作·其三
作者：弘历
朝代：清
体裁：七言绝句

谒室瞻坛盛礼陈，豆笾展视洁蘩蘋。躬亲敢以时炎谢，况值司工告鼎新。
诣斋宫作·其二
作者：弘历
朝代：清
体裁：七言绝句

中矩康衢步辇旋，天安正直转东边。经过翰苑松槐郁，文宴徘徊倏十年。
诣斋宫作·其二
作者：弘历
朝代：清
体裁：七言绝句

城楼积雪瓦阴深，心所生欢辇上吟。新定仪章陈大驾，永惟德御倍思钦。
诣斋宫作·其二
作者：弘历
朝代：清
体裁：七言绝句

天桥南畔坦郊披，脉土犹看宿润滋。冬雪虽沾已逾月，颙希春泽继优施。
诣斋宫作·其二
作者：弘历
朝代：清
体裁：七言绝句

已是三冬空望雪，况逢首岁举祈年。明当虔惧邀鸿贶，无寐心因问夜悬。
诣斋宫作·其二
作者：弘历
朝代：清
体裁：七言绝句

常雩举十六年过，每致徂宫叹若何。历岁诗屏一周读，沾膏逢少旱逢多。
诣斋宫作·其二
作者：弘历
朝代：清
体裁：七言绝句

斋宫莅止近崇坛，黏壁前题历历看。检点流光真迅速，补槐金井绿阴团。
诣斋宫作·其二
作者：弘历
朝代：清
体裁：七言绝句

朴室真称十笏馀，明窗复此坐凭诸。横棂曦影低踰寸，默讶流光电火如。
诣斋宫作·其二
作者：弘历
朝代：清
体裁：七言绝句

畿南秋潦宿粮亏，九陌依然物象熙。此是帝京繁盛地，四郊以外可同斯。
诣斋宫作·其二
作者：弘历
朝代：清
体裁：七言绝句

皇乾殿耸紫微垣，翡翠窗辉晓日暾。五世祖宗恒侑座，衷忱一脉共颙恩。
诣斋宫作·其二
作者：弘历
朝代：清
体裁：七言绝句

英英侵晓又云兴，玉辇凭看颙不胜。晴固无妨雨益好，从来知足定谁曾。
诣斋宫作·其二
作者：弘历
朝代：清
体裁：七言绝句

谒坛视濯典依前，欣睹翚飞重焕然。申命秩宗稽古义，新题宝额号祈年。
诣斋宫作·其二
作者：弘历
朝代：清
体裁：七言绝句

银色界中凭玉辇，天膏浓处沃心田。千门万户曈昽日，并作祥光与瑞烟。
诣斋宫作·其二
作者：弘历
朝代：清
体裁：七言绝句

青龙左转入砖城，宝殿祈年耸綵甍。瞻位视笾惟式礼，知恩励已益屏营。
诣斋宫作·其二
作者：弘历
朝代：清
体裁：七言绝句

龙辂鸾旗出禁中，岧峣碧殿翠云笼。莫愆式礼纾诚念，诚念仍维帝降衷。
诣斋宫作·其四
作者：弘历
朝代：清
体裁：七言绝句

世庙今朝值忌辰，銮仪五辂例应陈。由来礼屈于尊者，敬所殷当次所亲。
诣斋宫即事三首·其一
作者：弘历
朝代：清
体裁：七言绝句

路由黄道人迎丙，节入新春物得庚。玉辇威蕤凤城出，百年熙皞此都京。
诣斋宫即事三首·其三
作者：弘历
朝代：清
体裁：七言绝句

复道东厢接省牲，十馀年并遣官行。诘朝承祀缘息体，未六旬原躬竭诚。
诣斋宫即事三首·其二
作者：弘历
朝代：清
体裁：七言绝句

瞻拜皇乾礼孔昭，秉诚肃步不知遥。昨年冬腊恩骈被，额庆松阴雪未消。
诣斋宫叠去岁韵三首·其一
作者：弘历
朝代：清
体裁：七言绝句

辰木庚金岁德阳，躬亲祀事我其蘉。春朝候早将于耜，诣宿惟殷祝锡穰。
诣斋宫叠去岁韵三首·其三
作者：弘历
朝代：清
体裁：七言绝句

和訚凭辇朅观诸，九陌依然积雪居。今岁景光胜去岁，惕乾即切庆忻馀。
诣斋宫叠去岁韵三首·其二
作者：弘历
朝代：清
体裁：七言绝句

春色皇州日午中，六街三市瑞烟笼。大光延美诚斯日，磐石苞桑敢懈衷。
诣斋宫叠己卯旧作韵·其一
作者：弘历
朝代：清
体裁：七言绝句

预日来斋因出城，年年抱蜀敬躬行。雨旸愿彼四时顺，乾惕摅斯一念诚。
诣斋宫叠己卯旧作韵·其三
作者：弘历
朝代：清
体裁：七言绝句

谒坛正值雨霏稀，再霈颙颙望庶几。幸尽美期幸尽善，不知足自不知非。
诣斋宫叠己卯旧作韵·其二
作者：弘历
朝代：清
体裁：七言绝句

壁诗重读十年过，昔日今时较若何。春泽似兹真罕遇，惧心深比慰心多。
诣斋宫宿即事成句·其一
作者：弘历
朝代：清
体裁：七言绝句

自春入夏雨频沾，辇度清和晓不炎。虽是常雩遵兴制，仍祈后佑致精严。
诣斋宫宿即事成句·其三
作者：弘历
朝代：清
体裁：七言绝句

斋室清居消篆纹，朗声习礼隔墙闻。此时只合息诸虑，却缱金川正进军。
诣斋宫宿即事成句·其二
作者：弘历
朝代：清
体裁：七言绝句

昨春已是雨知时，今岁犹赢去岁滋。似此恩施实稠叠，惟虞志满益虔寅。
诣斋宫得句·其一
作者：弘历
朝代：清
体裁：七言绝句

去岁南巡限路程，雩坛例遣代躬行。吾不与祭如不祭，细体方知圣语精。
诣斋宫得句·其三
作者：弘历
朝代：清
体裁：七言绝句

迩来云起风随作，今日风轻云势宽。或庶几其霈优泽，既希既惧意难安。
诣斋宫得句·其二
作者：弘历
朝代：清
体裁：七言绝句

春雪优沾春雨被，麦苗芃长大田耕。应时再霈斯尽善，愿恕无厌求以诚。
诣斋宫辇中作
作者：弘历
朝代：清
体裁：七言律诗

崇城春度玉銮班，詄荡天阊接阓阛。市聚日中拱北阙，寒凝雪色映西山。金汤根本谋深固，礼义堤防示大闲。户口繁孳世熙泰，冲盈意倍切其间。
诣斋宫雨
作者：弘历
朝代：清
体裁：七言律诗

翠华棽丽凤城闉，殷荐常雩举见辰。恰喜九霄藏日御，直教万里泻天津。弥空白映云容重，绕陌青回草色新。凭览霏霏沃心所，几多欢庆几虔寅。
诣松鹤斋感成六韵
作者：弘历
朝代：清
体裁：七言排律

旧日攸宇夏凊曾，斋颜松鹤寿希徵。关情生忆兹尤切，以礼制心特未能。对境徒惭孤所望，捧床祗恨叫无应。胎仙朗韵谁为听，苍客嘉阴莫与凭。叹是三年倏已过，思惟神御敢频增。杯棬列置胥如昔，言及斯真痛弗胜。
诣永佑寺瞻礼神御
作者：弘历
朝代：清
体裁：五言律诗

神御钦如在，山庄况所欣。万年家法示，永衣德言闻。过雨山容净，拂风花气芬。楼前呈色相，依旧似歌薰。
诣溥仁寺
作者：弘历
朝代：清
体裁：五言排律

祗园山馆东，佳气郁茏葱。带水尘凡隔，屏山秀色融。度桥寻净地，指树识禅丛。五日宜人霁，一天华黍风。占年惟此乐，祷久更何衷。拱读穹碑罢，天襟想像中。
诣溥仁寺瞻礼
作者：弘历
朝代：清
体裁：七言律诗

河畔多年建梵宫，鼎新瞻礼策青骢。顾名缅昔期民乐，祈实斯今祝岁丰。有相庄严亦真谛，惟檀德业自慈躬。瓣香心愿于何结，无量寿希与佛同。
诣玉泉山祈雨
作者：弘历
朝代：清
体裁：七言律诗

冬雪昨年实渥优，麦麰可冀稔登秋。新正却是晴踰月，方寸渐虞乾致愁。第一泉祠祈霈泽，及中春令惠田畴。亦知地润时犹早，我每先忧惯有由。
诣玉泉山祈雨
作者：弘历
朝代：清
体裁：七言律诗

踰月玉河未溯流，几番虔祷竟虚酬。诚微兼虑三斯渎，计乏毋宁再与求。秋麦春牟胥画饼，岸高水落置杯舟。灵源应有如祈应，伫冀为霖福帝州。
诣玉泉山祈雨作
作者：弘历
朝代：清
体裁：古风

今岁春膏胜去年，去年有闰今无闰。去年祈雨孟夏杪，今岁四月中浣慭。长且待迟短翻疾，是中有故因农迅。暮春上浣盈尺泽，麦牟禾黍芃实俊。满期胥可卜丰收，兆佳恐致乖初信。迩来每夜常作云，云生风妒遂泽靳。自咎暮春兆太佳，因之心豫满招损。第一泉兹叩崇祠，惕然改过心不吝。祈天宥罪神沛恩，普霈甘霖初愿顺。
诣玉泉山祈雨叠去岁诗韵
作者：弘历
朝代：清
体裁：古风

今年雨更优去年，节况迟逢六月闰。祈雨兹亦孟夏杪，衷心急穑事弗慭。廑农深感三月澍，流阴瞥眼何其迅。田盘喜遇盈尺佳，回至御园韶景俊。其时吾意或暂豫，然兼望捷愁仍信。豫即愁媒过诿谁，理应招暵泽为靳。灵祠虔祷自陈过，霈甘润稼祈无损。子皇命叩黑龙潭，父子同诚纾不吝。庶几天鉴神宥辜，渥霖恩继春膏顺。
诣玉泉山第一泉龙王庙祈雨
作者：弘历
朝代：清
体裁：五言律诗

灵泉佑京国，亿载荷凭依。昔每申虔请，曾蒙赐渰祁。麦殷待秋熟，禾即盼霖霏。肃叩施甘泽，代天福帝畿。
诣玉泉山谢雨
作者：弘历
朝代：清
体裁：七言律诗

夜霖欹枕听檐声，优渥廉纤晓未晴。数县甘膏起禾黍，同堂慰志对公卿。趋酬神贶连朝谒，渴冀为霖续尺盈。于可欲应戒知足，十思吾未逮元成。
诣玉泉山谢雨
作者：弘历
朝代：清
体裁：五言律诗

阵雨沛今昨，都来七寸滋。敢云诚有格，信是泽无涯。碧水增新涨，青山助旧姿。远方沾也未，慰矣复生疑。
诣玉泉山龙神庙祈雨敬作
作者：弘历
朝代：清
体裁：七言律诗

望雪侵寻为望雨，灵源虔吁霈兴锄。辛年尺一那敢冀，壬岁寸三亦不如。虽曰清明时可待，实殷宵旰意难舒。敷天泽以苏民渴，责巳祈恩曷惠予。
诣玉泉山龙神庙谢雨叠仲春祈雨韵
作者：弘历
朝代：清
体裁：七言律诗

津瀛回跸驻南苑，两次沾恩甫起锄。辛岁壬年胥不及，自春入夏复相如。前朝幸得三寸霈，灵宇谢来一悃舒。仰赞天庥惠民利，优霖继渥敬颙予。
诣玉泉山龙神祠祈祷得雪有作
作者：弘历
朝代：清
体裁：五言律诗

无雪三冬度，孟春半月多。诣祠陈悚惕，傍晓渐婆娑。密洒略成势，徐霏遂复过。虔祈诚鲜格，自咎叹如何。
诣玉泉山龙神祠祈雨之作
作者：弘历
朝代：清
体裁：五言律诗

命辇临仲月，升香第一泉。望孤雪培麦，荐切雨滋田。祈也非游也，殷然更忸然。颙希甘澍霈，渥似昨辛年。
诣玉泉山龙神祠祈雨之作
作者：弘历
朝代：清
体裁：五言律诗

黑龙潭致请，弗应又过旬。第一泉来祷，未蒙回忆春。迤南膏渐霈，近北泽犹屯。腼面申诚愫，优沾惠我民。
诣玉泉山龙神祠谢雨之作
作者：弘历
朝代：清
体裁：七言律诗

天赐恩霖谢以周，玉泉为始叩躬酬。麦诚饱穗增分数，禾普滋苗畅密稠。不敢曰欣那无慰，仍惟虞放弗忘忧。山铺翠色泉添脉，暇乃堪言略试游。
诣玉泉求晴
作者：弘历
朝代：清
体裁：七言律诗

旱来求雨涝求晴，事异同归重穑情。古庙千秋神佑永，泰阶六幕我惭生。泽惟时尔多惟沴，望固奢哉心固诚。天德好生资翊赞，愿收云势放曦晶。
诣玉泉祈雨
作者：弘历
朝代：清
体裁：五言排律

十日期还过，分龙候正回。旦明希沛泽，堀堁镇扬埃。德水真灵矣，甘膏冀霈哉。亦知迟节气，何以救麰䅘。云望目惟倦，景攀兴转灰。名山权阁笔，匪为豫游来。
诣玉泉祈雨
作者：弘历
朝代：清
体裁：五言律诗

地灵神所宅，祷雨每亲来。又值虔祈矣，真成惭愧哉。麦临秋待实，稻入夏初栽。惕若瞻天宇，何时霈泽恢。
诣畅春园恭请皇太后安
作者：弘历
朝代：清
体裁：五言排律

世德申追慕，修烝返紫垣。高年喜游豫，养志御仙园。来往路非远，起居念永敦。兰阶欣气鬯，萱戺适冬温。乐在承色笑，宁须问寺阍。西池风物别，爱日驻高奔。
诣畅春园恭问皇太后安
作者：弘历
朝代：清
体裁：七言律诗

平明传跸凤城垣，问寝钦先诣寿萱。数日兴居悬紫禁，高年颐养喜仙园。便临御苑消清暇，依旧明窗坐宴温。砚匣琉璃宁虑冻，每当触兴亦形言。
诣畅春园恭问皇太后安遂驻御园即事成什
作者：弘历
朝代：清
体裁：七言律诗

畅春养志冀娱亲，来往问安年例循。遂驻御园期信宿，适当子月景清真。林无馀叶山有骨，冰出平湖水入神。傍晚西南云气重，翘思其雪麦根皴。
诣畅春园恭问皇太后安遂驻御园即景
作者：弘历
朝代：清
体裁：五言律诗

养志思前训，问安例往年。及旬温室阔，信宿御园便。窗暖宜拈笔，池冰不放船。云容过午重，望雪又心悬。
诣畅春园恭问皇太后安遂驻御园即景得句
作者：弘历
朝代：清
体裁：七言律诗

小阳慈豫畅春驻，例事欣将奉万年。旬日问安知有喜，一心伸悃乐无边。御园便可因停憩，冬月惟饶是静便。閒坐明窗读书史，东方兴趣得同然。
诣畅春园恭问皇太后安遂驻御园有作
作者：弘历
朝代：清
体裁：七言律诗

夏凊冬温处总备，昼安夕宴事胥宜。为兹久驻钦承志，遂致频来敬问怡。政务原无间以息，人情要亦体而随。因之飒景御园揽，林色丹黄入画时。
诣畅春园皇太后宫问安
作者：弘历
朝代：清
体裁：七言绝句

秘殿斋居缺问安，方丘礼毕此回銮。前宵甘雨苏群汇，敬与慈闱一样欢。
诣畅春园皇太后宫问安
作者：弘历
朝代：清
体裁：七言律诗

窣地青丝两岸围，鸥波云影漾朝晖。轻舟喜近瑶池境，芳甸初开玉版扉。却忆含饴心切切，每亲色笑乐依依。敬承孝治尊家法，长奉慈宁祎鞠辉。
诣畅春园皇太后宫问安
作者：弘历
朝代：清
体裁：五言律诗

膏泽欣沾足，仙蓬景倍佳。心乎咨夏凊，慰矣识慈怀。波涨澄依岸，花香静绕阶。好占田野润，穑事廑思斋。
诣畅春园皇太后宫问安
作者：弘历
朝代：清
体裁：七言绝句

西池胜槩蔼清和，的的金萱玉砌多。数日斋居疏问寝，慈宁安适喜无过。
诣畅春园皇太后宫问安·其一
作者：弘历
朝代：清
体裁：七言绝句

经筵祭社敕春官，数日仙园阙问安。敬悉起居增慰藉，对时抚景总生欢。
诣畅春园皇太后宫问安·其二
作者：弘历
朝代：清
体裁：七言绝句

御苑韶光已不迟，山隈欲绽小桃枝。更将麦陇青葱象，奏博慈宁一笑怡。
诣畅春园请皇太后安
作者：弘历
朝代：清
体裁：七言律诗

行时庆节始而终，驾返前园恒御宫。半月光阴消已速，千春奉养愿无穷。十年前率弗介意，近岁来何频切衷。惧不忍言仍是惧，吾夫子语佩诸躬。
诣畅春园问安
作者：弘历
朝代：清
体裁：古风

巡旌历数日，寝门缺温凊。归省仰和豫，抃跃有馀庆。讵惟反必面，实以通乎性。塞上待秋清，安舆侍览胜。
诣畅春园问安
作者：弘历
朝代：清
体裁：七言律诗

镜面湖光澹沲春，云容山态已宜人。鸟䀪鱼颉清明候，鸾影猊烟长乐晨。迟日有心徐入座，软风无力不生尘。瑶池信可瞻王母，一棹兰舟达玉津。
诣畅春园问安
作者：弘历
朝代：清
体裁：五言律诗

雨中御园返，敬为谒思斋。旋看雩禋逮，又当法驾排。讵辞劳玉辔，惧久阔萱阶。奏对烟郊况，端堪悦懿怀。
诣畅春园问安即事书怀
作者：弘历
朝代：清
体裁：七言律诗

还宫有事忽踰旬，返跸询安诣畅春。虽是言传恒悉豫，究之色养不如亲。景将明媚园疑绘，晷向舒长漏似逡。题额尧年贻宝篆，海涵从识物怀仁。
诣畅春园问安后遂至万寿山即景杂咏·其一
作者：弘历
朝代：清
体裁：七言绝句

驾转询安诣畅春，高年佳祉并春臻。迩来雪后心多慰，便访名山趁好辰。
诣畅春园问安后遂至万寿山即景杂咏·其三
作者：弘历
朝代：清
体裁：七言绝句

昆明冰泮下凫雁，色色形形岂强为。仁者见仁知者知，羲爻不待系之辞。
诣畅春园问安后遂至万寿山即景杂咏·其二
作者：弘历
朝代：清
体裁：七言绝句

阳崖土润生芳草，阴巘雪馀皴古松。岭头南北聊凭望，董策分明春胜冬。
诣畅春园问安后遂至万寿山即景杂咏·其四
作者：弘历
朝代：清
体裁：七言绝句

镇波金牸饮溪流，镜影新开一放舟。耕织图边恰舣岸，从人漫拟女和牛。
诣畅春园问安因至御园驻跸即景成什
作者：弘历
朝代：清
体裁：五言律诗

仙苑大安停，隔旬必一经。抚时逮长至，旋驾奉慈宁。小驻兰轩暖，静闻梅盎馨。西山微积素，展得玉为屏。
诣畅春园问安皇太后命观园内所艺禾黍与与翼翼诚有秋也得诗一首
作者：弘历
朝代：清
体裁：五言排律

占岁今秋好，祈年午夜曾。仙壶叨泽渥，宝稼应时登。绣陇黄云合，芳园懿赏凭。泠泠朝露缀，霭霭野烟凝。宫府应无异，农桑合并称。艰难知穑事，慈训敢钦承。
诣畅春园问白王太后安遂信宿驻御园即景之作
作者：弘历
朝代：清
体裁：五言律诗

冬节还宫禁，侵寻又及旬。园居顺志养，驾出敬安询。陌叶柳全落，盆葩菊尚新。小阳披嫩景，窗纸正温訚。
诣畅春园问皇太后安
作者：弘历
朝代：清
体裁：七言律诗

上林行庆奉徽慈，日日承欢祝介眉。安乐歌中度华节，矞卿云里驻瑶池。柳稊福地争先发，冰泮灵源不后期。春永寿萱香穗细，民依政要奏移时。
诣畅春园问皇太后安
作者：弘历
朝代：清
体裁：五言律诗

望雨予心切，相关圣母同。幸因沾渥泽，可以慰慈宫。砌草浓含露，池荷细引风。敞轩宜夏凊，集凤有萋桐。
诣畅春园问皇太后安
作者：弘历
朝代：清
体裁：五言律诗

皇州冬尚暖，仙苑景如春。温凊斯欣适，起居此敬询。率因成例事，已觉阔多辰。养志吾心切，那论来往频。
诣畅春园问皇太后安
作者：弘历
朝代：清
体裁：七言律诗

经筵祭社无非事，蒇事平明诣畅春。欢喜庭闱趋省谒，康强食履敬咨询。壶天欲鬯园如绘，爱日方长漏似逡。内侍连朝驰问豫，岂如色养以躬亲。
诣畅春园问皇太后安之作
作者：弘历
朝代：清
体裁：七言律诗

行庆灯宵侍懿闱，畅春又值驾言归。万年康乐恒期奉，半月光阴迅若飞。一喜无容别辗转，九如有祝是因依。载阳指日将和暖，掖辇欢承阅淀畿。
诣畅春园问皇太后安作
作者：弘历
朝代：清
体裁：五言律诗

昨夜雨诚大，慈恩免问安。今晨晴更爽，趋诣敬承欢。水殿夏宜凊，风疏浦正宽。康强绵福履，锡类万方观。
诣畅春园问皇太后安因进宫即事书怀
作者：弘历
朝代：清
体裁：七言律诗

顺时行庆奉慈徽，蒇节驾言昨日归。遂以晨朝问温凊，便因春令返宫闱。肃禋勤学无非事，客岁新年有若飞。少壮此心都不觉，迩来何故每依依。
诣畅春园问皇太后安退憩集凤轩即事得句
作者：弘历
朝代：清
体裁：七言律诗

半月灯筵倏已过，畅春旋驾奉慈和。询安又是向年景，祝寿惟期万岁多。蜡凤欲收委宛烛，庭梧将发菶萋科。怡然意与惓然并，微觉流阴似易摩。
诣畅春园问皇太后安遂启跸往盘山之作
作者：弘历
朝代：清
体裁：七言律诗

仲月省耕典著经，出应必告谒慈宁。往还十二日为度，康健八旬年祝龄。御马依然一身便，易舆亦复众言听。汤泉别较盘山久，纡跸因教信宿停。
诣畅春园问皇太后安遂命驾由万泉庄进宫之作·其一
作者：弘历
朝代：清
体裁：七言绝句

庆宵倏过返前园，隔宿虔应问寝门。祭社经筵胥要务，遂教清跸入宫垣。
诣畅春园问皇太后安遂命驾由万泉庄进宫之作·其三
作者：弘历
朝代：清
体裁：七言绝句

跸路才纡四里馀，仍遵石陌度轻舆。倚虹更不重停憩，祗付三章题壁书。
诣畅春园问皇太后安遂命驾由万泉庄进宫之作·其二
作者：弘历
朝代：清
体裁：七言绝句

泉宗祠建万泉庄，稻町新开百顷强。去岁经营今逮落，乘閒特地一临相。
诣畅春园问皇太后安遂由万泉庄进宫之作·其一
作者：弘历
朝代：清
体裁：七言绝句

半月镫宵一瞬看，畅春清晓诣询安。仲春例有祈农祭，必告因之返禁銮。
诣畅春园问皇太后安遂由万泉庄进宫之作·其一
作者：弘历
朝代：清
体裁：七言绝句

庆节都过归寿萱，问安清晓诣前园。万泉退食欣途便，有事因之返禁垣。
诣畅春园问皇太后安遂由万泉庄进宫之作·其三
作者：弘历
朝代：清
体裁：七言绝句

万泉度地建泉宗，祈泽由来为利农。颇有轩亭供缀景，俯临春水正溶溶。
诣畅春园问皇太后安遂由万泉庄进宫之作·其三
作者：弘历
朝代：清
体裁：七言绝句

位置亭台左右便，那无一晌小留连。纵迟原未消四刻，不惜人称驰驿然。
诣畅春园问皇太后安遂由万泉庄进宫之作·其二
作者：弘历
朝代：清
体裁：七言绝句

相去泉宗数里馀，况因途便驻轻舆。犹看积素皴町疃，更喜新泉绕砌除。
诣畅春园问皇太后安遂由万泉庄进宫之作·其二
作者：弘历
朝代：清
体裁：七言绝句

经筵社祭岁躬亲，勤政身应先众臣。稍喜东郊沾沃雪，润含香土不生尘。
诣畅春园问皇太后安遂还宫斋戒之作·其一
作者：弘历
朝代：清
体裁：七言绝句

昨朝送驾畅春返，询豫还宫斋致虔。原是向年行惯例，迩来祗觉意拳然。
诣畅春园问皇太后安遂还宫斋戒之作·其三
作者：弘历
朝代：清
体裁：七言绝句

高梁桥畔倚虹堂，丹艧辉煌照水光。八襄昨年此升辇，更希庆典数无央。
诣畅春园问皇太后安遂还宫斋戒之作·其二
作者：弘历
朝代：清
体裁：七言绝句

九宫三白都居下，其雪频占望竟虚。郊外黍芽犹待润，轻舆凭览益怦如。
诣畅春园问皇太后安遂进宫斋戒
作者：弘历
朝代：清
体裁：古风

灯节奉行庆，御园驻旬馀。节踰返畅春，斯恒适起居。景光何其速，询安此晨趋。卅五年一例，迩来觉惜如。春祈临右坛，进宫肃斋予。石衢廿里遥，柳陌缓度舆。土膏未融动，于耜犹待诸。然希复雪心，切切无能舒。
诣畅春园问皇太后安遂进宫郊外览景路便憩倚虹堂之作·其一
作者：弘历
朝代：清
体裁：七言绝句

华节镫筵侍圣慈，畅春旋御敬安咨。旬馀祗似片时度，分寸阴诚有所思。
诣畅春园问皇太后安遂进宫郊外览景路便憩倚虹堂之作·其三
作者：弘历
朝代：清
体裁：七言绝句

春陌烟村品玉行，倚虹堂憩晓餐并。又当檐桷新丹雘，欣备今冬庆典呈。
诣畅春园问皇太后安遂进宫郊外览景路便憩倚虹堂之作·其二
作者：弘历
朝代：清
体裁：七言绝句

气暄随雪落随消，积素还看护麦苗。已觉凭舆胜前此，更希甘雨继兹邀。
诣畅春园问皇太后安遂驻御园
作者：弘历
朝代：清
体裁：五言律诗

养志娱慈志，小春驻畅春。拟将例以万，又觉阔逾旬。眉寿欣增健，颜和敬倍寅。御园兹信宿，图重省清晨。
诣西顶广仁宫瞻礼有作
作者：弘历
朝代：清
体裁：七言律诗

碧霞自昔号天仙，圣母当时每致虔。阙典忽教两岁阅，摅诚未可此时捐。娑罗树古玉阶护，阆苑鹤归金简传。靡不宗神祈厚泽，颙希梦雨渥乾田。
诣阙里瞻拜
作者：弘历
朝代：清
体裁：七言律诗

去岁躬亲奠素王，回程重谒庙堂皇。谁知献馘翻成伪，遂致馀氛更搆殃。岂碍告成斯定局，曰惟声罪不庭方。祖功圣德胥垂佑，在泮行歌载戢章。
诣阙里瞻拜叠丁丑旧作韵
作者：弘历
朝代：清
体裁：七言律诗

过鲁尝闻祀汉王，师尊万古帝兮皇。斯文未丧真成庆，违道以治必致殃。六籍俱存犹望港，五年又值此巡方。天庥献馘曾于泮，载和筹边昔岁章。
诣雍和宫礼佛作
作者：弘历
朝代：清
体裁：七言律诗

兴庆当年选佛场，初春几暇礼空王。六街三市皆珠玉，利物宜人大吉祥。东壁图书原静好，昔时岁月黯神伤。六旬兄弟相随逐，话到髫年电火光。
诣雍和宫礼佛叠今岁新正诗韵
作者：弘历
朝代：清
体裁：七言律诗

趋庭每忆少年场，邸阙因之叩鹿王。法化报身画里相，去来今世镜中祥。谁知新岁埙篪喜，幻作斯时存没伤。了识无生还有恨，惟应惭愧仰威光。
诣静安庄奠酒恭奉皇太后懿旨以中宫久虚宜行册封之礼岁月既易吉庆臶临勉遵慈谕益眷芳踪将颁明诏奠以申怀
作者：弘历
朝代：清
体裁：古风

鸾车邈仙踪，彤管垂思媚。齐眉予夙愿，续弦谁所致。上以奉慈宁，下以率九位。惟此蘋蘩重，义不容虚置。十行伫颁诏，百感纷萦思。彷佛凤帏前，翻然来相慰。
诣静安庄酹酒先皇后仙逝顿经二十七阅月兹以皇子等释服之期亲临致祭感星霜之迅迈思窈窕以难追一瞬惊心五言志痛
作者：弘历
朝代：清
体裁：五言律诗

旧恨千秋永，新昌两度妍。望帏神黯尔，举爵泪潸然。儿辈临祥禫，予心警岁年。重翻孙楚什，不忍读终篇。
诣香山祷雨叠旧作初游香山诗韵
作者：弘历
朝代：清
体裁：古风

客岁历招提，相隔倏已久。赤帝司南方，清和斯夏首。来牟秋已歉，布谷时恐后。惟民命系兹，恃以糊其口。蜥蜴竟难致，空复验蝌蚪。我闻神所妥，率在深林薮。是地有灵潭，毋乃苍龙守。但祈溥膏泽，屈礼吾何有。播之未栖田，耘之安容手。步祷攀烟萝，遑计磴道陡。沾衣汗已淋，举袂风飏垢。飞廉下元冥，轰砉雷应吼。大士慈悲心，甘露洒杨柳。须臾遍九垓，枯槁苏东亩。旋憩来青轩，为启来青牖。昨夏喜农诗，草书悬壁右。对之自忸怩，不待他人丑。见理既未确，触物皆成诱。返己试品评，臧少而多否。率此致咎徵，讵是明神负。敢期雨必零，尚惠云相偶。
诣黑龙潭作
作者：弘历
朝代：清
体裁：古风

灵雨三月沾，望麦符农谚。天恩庆以惧，遑敢恣游宴。神湫来叩谢，愿言吾诚荐。启曙出御园，菁葱被芳甸。露气润无尘，和风拂人面。花间蝶相逐，柳外莺自啭。触目意弥惬，近远春耕遍。有求致虔敬，无求忘缱绻。俗见庶兹屏，惟日凛明旦。
诣黑龙潭祈雨
作者：弘历
朝代：清
体裁：古风

三春雨惟时，额手钦天赐。入夏望泽殷，惄焉愁弗置。二麦愿已虚，大田膏未逮。灵潭近御园，明神妥福地。向时常蒙佑，今兹岂靳惠。休徵有由召，亦惟馨化治。布政实多阙，祈泽徒增愧。
诣黑龙潭祈雨
作者：弘历
朝代：清
体裁：古风

今岁望雨况，又与往岁殊。荐涝民艰食，不可缓斯须。亟待兹麦熟，青黄接口糊。常雩躬致恳，小沾槁未苏。玉泉祈两度，恧予诚弗孚。龙湫向称灵，虔往事吁呼。清晓出园门，穑功历验诸。秋麦卜半收，春麦盼已孤。禾黍才出吐，待泽苗将枯。以此念益迫，触目渺愁予。崇祠近莅止，怵惕步云衢。四年实未来，一躬犹昔吾。无德致休和，有求多愧㥚。敢云祷久矣，曷其宁惠乎。
诣黑龙潭祈雨
作者：弘历
朝代：清
体裁：五言律诗

去岁幸未至，今年来又重。步登虔责已，心切总因农。神听亦应厌，予求惟致恭。腼颜申渴愿，泽霈一犁浓。
诣黑龙潭祈雨
作者：弘历
朝代：清
体裁：五言律诗

孤怀仍夜月，卜候庆晨霞。敢谓一诚格，其如百虑加。渎烦虞不告，泽沛冀无涯。细点随归辔，心希消息嘉。
诣黑龙潭祈雨
作者：弘历
朝代：清
体裁：七言律诗

巡津回跸三番霔，虽小积将六寸馀。兹复踰旬望蒙泽，特因祈雨敬趋予。麦苏欲穗仍需润，黍种吐苗怜未舒。灵德赞天吁施惠，优霖即沛起新锄。
诣黑龙潭祈雨
作者：弘历
朝代：清
体裁：七言律诗

春季沾膏逮夏初，夏初三度雨均虚。不成分寸孤望彼，敬叩神明祈泽予。结穗灌浆麦殷矣，茁秧拔节黍需诸。三朝五日虽能待，可似东坡志喜欤。
诣黑龙潭祈雨
作者：弘历
朝代：清
体裁：五言律诗

灵境神凭所，诚求每在兹。不来惟昨岁，亟待又斯时。蓊匼气方浃，滂沱泽庶施。绿苗色虽好，敢道未妨迟。
诣黑龙潭祈雨
作者：弘历
朝代：清
体裁：七言律诗

雨泽南优北欠充，神坛步祷敢辞躬。黍禾称种果看种，麰麦期丰惜失丰。渥霈或犹穫其半，望云未敢信乎中。忆曾恩鉴频叨惠，不惭渎祈冀佑衷。
诣黑龙潭祈雨
作者：弘历
朝代：清
体裁：七言律诗

麦收三月语虚谈，祈泽仍兹叩碧潭。每到有求神亦倦，惟诚斯格我犹惭。民依自昔相为重，天宠由来未敢贪。切切陈衷引领望，密云嘉澍霈恩覃。
诣黑龙潭祈雨·其一
作者：弘历
朝代：清
体裁：七言绝句

十岁之中九望雨，无能调幕是谁愆。园门晓出祈灵泽，历历青郊阅夏田。
诣黑龙潭祈雨·其三
作者：弘历
朝代：清
体裁：七言绝句

作霖自必有神操，颙吁兴云立霈膏。石级崇隆仍步祷，为民敢复谢年高。
诣黑龙潭祈雨·其二
作者：弘历
朝代：清
体裁：七言绝句

地润昨秋多种麦，将成失望喜徒云。幸看禾黍新秧茁，看茁新秧盼益殷。
诣黑龙潭祈雨·其四
作者：弘历
朝代：清
体裁：七言绝句

壁诗请雨历年循，惭是奉天子万民。设曰躬行沿例事，更何颜以对群臣。
诣黑龙潭祈雨作
作者：弘历
朝代：清
体裁：七言律诗

冬雪优沾春雨缺，麦苗青蔚越堪怜。忍教饼饵成孤负，特吁甘膏致敬虔。已作后元在己罪，民为邦本食民天。古稀强步重阶迥，却又光阴三阅年。
诣黑龙潭祈雨作·其一
作者：弘历
朝代：清
体裁：七言绝句

前朝阵雨昨还风，润弗抵其燥势攻。灵渎自来曾被祐，虔祈望鉴悯农衷。
诣黑龙潭祈雨作·其三
作者：弘历
朝代：清
体裁：七言绝句

夹途春麦甫抽苗，度止二三寸嫩翘。谩说依然颜色好，越因亟待泽心焦。
诣黑龙潭祈雨作·其二
作者：弘历
朝代：清
体裁：七言绝句

雩祭而归将浃旬，徒闻山左被恩均。未沾优澍心难已，靡不宗仍叩泽神。
诣黑龙潭祈雨作·其四
作者：弘历
朝代：清
体裁：七言绝句

拾级石阶数十层，竭诚步陟我犹能。燮和六幕惭无术，罪已于斯亦曰应。
诣黑龙潭祈雨六韵
作者：弘历
朝代：清
体裁：五言排律

经春已虚掷，入夏更何堪。罪己申诚愫，求神礼宝潭。载催骢得得，视昔麦含含。步祷丹梯迥，心希灵雨覃。远惭六事责，迫望一犁甘。岁岁干明佑，奚辞渎再三。
诣黑龙潭祈雨六韵
作者：弘历
朝代：清
体裁：五言排律

逾月未恩覃，虔求敬诣潭。叩希敷帝泽，思过责躬惭。五岁中隔二，一朝斯倍三。望田虽可待，更久则何堪。深惜三春渥，敢云北地谙。耆年减步级，九拜赐霖甘。
诣黑龙潭祈雨再用丙辰诗韵
作者：弘历
朝代：清
体裁：五言排律

天恩仲两覃，所以未祈潭。满念弗请泽，重来实抱惭。年高八十八，步怯三登三。虔吁施如霈，渥滋熟尚堪。责躬心越愧，企惠岁频谙。九叩抒诚恳，庶几即霔甘。
诣黑龙潭祈雨四首·其一
作者：弘历
朝代：清
体裁：七言绝句

壬辰癸巳屡绥连，未致来祈幸两年。兹以竭诚乞神佑，沼祠题句历观前。
诣黑龙潭祈雨四首·其一
作者：弘历
朝代：清
体裁：七言绝句

祈泽常雩又逮旬，曾虽微洒未优均。禋宗祀典教虔举，请命为民先叩神。
诣黑龙潭祈雨四首·其三
作者：弘历
朝代：清
体裁：七言绝句

低麦犹差高麦枯，黍禾半种半仍需。待膏孔亟惭无术，步祷宁辞叩吁呼。
诣黑龙潭祈雨四首·其三
作者：弘历
朝代：清
体裁：七言绝句

通宵报霁诘晨阴，烟意濛濛暗远岑。举首日轮时隐现，然疑转觉思难禁。
诣黑龙潭祈雨四首·其二
作者：弘历
朝代：清
体裁：七言绝句

暮春首夏虽逢泽，三寸微沾非渥优。日引侵寻遂成旱，田功沿览越增愁。
诣黑龙潭祈雨四首·其二
作者：弘历
朝代：清
体裁：七言绝句

轻舆侵晓出园门，廿里田功验野村。此际渥沾犹可救，因之望切益忧烦。
诣黑龙潭祈雨四首·其四
作者：弘历
朝代：清
体裁：七言绝句

国民为本食民天，天作之君岂泛然。调幕无能恒遇歉，灵祠对越祗惭旃。
诣黑龙潭祈雨四首·其四
作者：弘历
朝代：清
体裁：七言绝句

肃诣灵潭石磴跻，羽流醮事早陈齐。彊颜惭作无方祷，繁露何辞一试兮。
诣黑龙潭祈雨得诗四首·其一
作者：弘历
朝代：清
体裁：七言绝句

灵湫由来神所凭，功参帝载佑农登。麦临秋黍禾临夏，待泽躬祈敬倍增。
诣黑龙潭祈雨得诗四首·其三
作者：弘历
朝代：清
体裁：七言绝句

黍畴稷垄绿芃芃，景与常年略不同。此曰慰尤此曰保，两难为置念纷中。
诣黑龙潭祈雨得诗四首·其二
作者：弘历
朝代：清
体裁：七言绝句

申酉诚然得酒浆，春膏亦复兆农祥。因之益愿绥丰继，颙吁优沾切悚惶。
诣黑龙潭祈雨得诗四首·其四
作者：弘历
朝代：清
体裁：七言绝句

步祷宁辞石级高，无能调幕首频搔。两年前况依然在，请雨悯农一念牢。
诣黑龙潭祈雨用去岁诗韵
作者：弘历
朝代：清
体裁：五言排律

春季澍频覃，满期弗诣潭。即斯心类放，致暵意诚惭。年老步登半，志虔叩倍三。麦收犹可望，膏靳再难堪。敷锡祈天福，霈霶润地谙。午霖将二寸，吁泽更希甘。
诣黑龙潭祈雨述事·其一
作者：弘历
朝代：清
体裁：古风

忆昔雍正年，北郊频命代。尔时常苦旱，虔求随礼拜。无能慰宸衷，致诚遑敢懈。日日趋醮坛，好景谁知爱。每当大祭临，进宫预斋戒。问此拈香不，谨奏两不废。是即诲祈年，一思感五内。
诣黑龙潭祈雨述事·其三
作者：弘历
朝代：清
体裁：古风

去冬乏三白，春雪才略沾。是难俟夏至，早觉愁弗堪。常年种已播，今则待举镵。时较昔益促，心犹昔更惭。亦知渎匪宜，吾谁欺灵潭。
诣黑龙潭祈雨述事·其二
作者：弘历
朝代：清
体裁：古风

逮予登大宝，何年弗望霖。北方例春旱，渺渺愁予心。以此举常雩，吁恩仰帝临。入夏得渥沾，虽无救麦针。大田常可冀，怀略纾秋深。
诣黑龙潭祷雨
作者：弘历
朝代：清
体裁：五言律诗

又复赓云汉，常怀离毕星。麦焦思饼味，尘暗掩山形。此日祈神湫，何时御号屏。地灵祷必应，独我祷希灵。
诣黑龙潭谢雨
作者：弘历
朝代：清
体裁：古风

今岁两觉旱，命祷诚皆通。所希佑万民，宁惜劳一躬。昨来优渥馀，诣谢酬神功。轻舆趁晓凉，一川禾黍风。灵区偶延赏，画槛临长空。我来亦已屡，愁慰每不同。揽景兴能几，祈岁心何穷。
诣黑龙潭谢雨
作者：弘历
朝代：清
体裁：七言律诗

仍步层阶致敬寅，夜霖晓霁飒风披。诚申佑感真云幸，祈慎谢疏讵是宜。万顷回苏望甫野，两朝蠲洁缅丰碑。旸台爽气在襟袖，便可乘凉游辇移。
诣黑龙潭谢雨
作者：弘历
朝代：清
体裁：五言律诗

前旬望泽忙，麦秀稿将黄。幸得天恩霈，均知神佑彰。历观起槁意，仍冀继沾祥。惄矣常陇蜀，艰哉若雨旸。
诣黑龙潭谢雨
作者：弘历
朝代：清
体裁：古风

前朝诣灵潭，吁祷冀微感。细点随归辔，傍晚云容黮。阵雨中夜零，所望犹觉欿。曾未踰三日，沾霈盈沟坎。兹来谢神贶，农事沿途览。稚苗如助长，肥缘朝苒苒。讵即希岁丰，乍可弭旱歉。叨佑良已多，能格吾岂敢。
诣黑龙潭谢雨
作者：弘历
朝代：清
体裁：七言律诗

晓露鸣驺爽不炎，回苏禾黍绿尖尖。三朝翻觉难迟待，一尺何期顿渥沾。顾諟帝临心益惕，曰酬神佑礼遑淹。惄如慰后饶清思，万景纷投触绪拈。
诣黑龙潭谢雨
作者：弘历
朝代：清
体裁：五言律诗

灵泽虔瞻叩，酬恩为既沾。露多晨益润，风爽夏无炎。柳陌浓阴合，黍畴生意添。心驰大觉寺，翠罨远峰尖。
诣黑龙潭谢雨
作者：弘历
朝代：清
体裁：七言律诗

祷泽立邀响应速，既优畿辅被尤宽。一衷神贶来虔答，数日农功顿改观。长夏收秋时正远，敬天爱物志遑安。崇梯百级仍亲步，祈谢同应诚意殚。
诣黑龙潭谢雨
作者：弘历
朝代：清
体裁：五言律诗

策骑度兰衢，新晴露气濡。二牟起槁遍，五日改观殊。诚格夫何有，神庥信不无。亟祈亟称谢，滋愧未遑娱。
诣黑龙潭谢雨
作者：弘历
朝代：清
体裁：五言律诗

致祈泽霈流，神贶此虔酬。攀磴仍步上，沾田敢意偷。诚然天縡赞，原不已躬谋。下视高低陇，芃芃绿似油。
诣黑龙潭谢雨因成
作者：弘历
朝代：清
体裁：七言律诗

致请其宵霢霂纤，翼朝继夜遂均沾。此番神贶洵优速，不可予诚曰度占。祷以久哉益惭切，逢之幸耳倍钦添。轻舆趁爽来虔谢，雨后田功夹路觇。
该妙斋
作者：弘历
朝代：清
体裁：五言律诗

回廊循曲转，三架得芸斋。缘以朴为尚，因之静每谐。茨茅虽异屋，凿石便成阶。妙至忘妙处，其忘真个佳。
该妙斋
作者：弘历
朝代：清
体裁：七言律诗

妙高寺后搆精舍，我遂名云该妙斋。无以观焉无亦有，众之门也众胥佳。俯临绿野耕云遍，远挹西山濯雨皆。清净天哉形色表，却思何处置崇怀。
该妙斋
作者：弘历
朝代：清
体裁：五言律诗

山北第一处，其名该妙斋。峰姿与水态，朗润得幽佳。小憩尘心远，閒吟静趣谐。然予无逸者，耽此或成乖。
该妙斋口号
作者：弘历
朝代：清
体裁：七言绝句

常言妙不可形容，既妙云该儓似重。虚室空空付无语，却于道德契真宗。
该妙斋戏题
作者：弘历
朝代：清
体裁：古风

玉泉南北两高峰，各占峰头有窣堵。今朝游北欲探源，塔下斋额该妙睹。始名两字本无意，斯乃悟妙由源取。西山脚势落向东，一伏一起成平楚。此山居西万寿东，复向东则乏冈阜。试观此斋该众妙，以其源故该妙普。促成七字别无言，源与妙究该何所。
说梦
作者：弘历
朝代：清
体裁：古风

昔有二人相契厚，一人梦无一梦有。梦有者谓梦无云，汝亦曾能梦有否。梦无笑答梦有言，曾梦汝有归腐朽。二人各执有无说，欲觅太人为分剖。陶潜倚篱方陶然，菊花开矣且饮酒。
诸罗围解
作者：弘历
朝代：清
体裁：古风

大纪复诸罗，乃在春之首。侵寻未扫穴，翻被围之久。督饬速解救，降旨频烦有。大斌率兵往，半被贼所取。所嘉柴大纪，勇而谋更富。能联军民情，同心为固守。壮士奋战斗，义民资粮糗。以此布大恩，预免明年赋。兹因蔡攀龙，�进败群丑。进而复出攻，梗路资通透。不似魏大斌，入城增食口。诸罗之围解，焦愁释心纽。赏罚示劝惩，惟公明以剖。重臣将至彼，百将抡雄赳。先兆已报佳，大功成在后。伫待缚二凶，露布星飞走。
诹吉九月初三日宣谕建储书事予蒙昊苍垂佑列圣贻庥幸符初愿得在位六十年兹近归政之期因十月朔日例颁来岁时宪书爰诹吉九月初三日宣谕建立皇太子以明年丙辰为嗣皇帝嘉庆元年敬书长句用志夙怀
作者：弘历
朝代：清
体裁：七言律诗

归政丙辰天佑荷，改元嘉庆宪书观。祖孙两世百廿纪，绳继千秋比似难。弗事虚名收实益，唯循家法肃朝端。古今惇史诚希见，愧以为欣敬染翰。
读《贞观政要》
作者：弘历
朝代：清

懿德嘉言在简编，忧勤想见廿三年。烛情已自同悬镜，从谏端知胜转圜。房杜有容能让直，魏王无事不绳愆。高山景仰心何限，宇字香生翰墨筵。
读东坡集
作者：弘历
朝代：清
体裁：古风

把卷对古人，常愧若不及。矧实不及者，益觉瞠乎立。东坡仙中人，禅悦聊自适。糟粕为经济，匡陆应避席。窜谪炎瘴乡，山水娱朝夕。佳句出贫饿，道义足困厄。虽多放浪言，要不离忠赤。瑚琏而江湖，千秋同慨惜。古今或同然，思之惴然惕。
读书
作者：弘历
朝代：清
体裁：古风

巡狩不废学，书史常相随。驻跸值清暇，不厌往复披。腹笥我何有，汲古堪消时。讵惟词藻贵，亦云言行资。内圣及外王，大要岂外兹。返已多抱惭，空惭徒尔为。
读书
作者：弘历
朝代：清
体裁：五言律诗

弃日玩缣缃，虚轩昼复长。悦心惟礼义，惕虑验兴亡。理窟人应晰，言筌圣岂藏。允惟三五治，返已益惭惶。
读书
作者：弘历
朝代：清
体裁：古风

张庐万山里，展卷一窗下。是中有深味，玩辄不忍罢。博览谢彼能，体认肯自借。匪誇乙夜勤，值此清秋暇。
读书
作者：弘历
朝代：清
体裁：古风

时雨既沾足，园林清且幽。麦畦含润佳，药栏生香稠。三农均豫悦，而我稍解愁。解愁夫何为，惜此寸阴遒。檐楹垂珠箔，枕簟凉如秋。插架富图书，义蕴供探搜。汲古仰前哲，孜孜不肯休。矧予乃下学，安敢弛厥脩。文武道在人，德行速置邮。斯民三代民，胡日趋佻偷。欲期教化行，先裕衣食谋。展转成寝薪，岁月不我留。把卷发深省，惧贻空言羞。
读书
作者：弘历
朝代：清
体裁：七言律诗

漫道为君兼作师，学犹未逮愧心知。试看今古俱陈处，如与圣贤相对时。两字力行谁得到，一编为伴岂能离。行宫把卷忘言说，又见疏阴窗外移。
读书
作者：弘历
朝代：清
体裁：古风

聪明不可作，逸豫亦戒盘。长夏几务鲜，为之弗遑安。何事足陶情，谅无过简篇。开卷斯有益，淳化垂名言。三百蔽以一，无邪得心官。切已更请进，惟曰为君难。
读书
作者：弘历
朝代：清
体裁：七言律诗

行漏丁丁乙夜时，几馀随地读书宜。孔颜乐处谁寻得，羲皇上人我不为。两字中庸常抱愧，千秋兴废每遐思。蛟炉篆袅忘怀永，不觉花棂魄影移。
读书
作者：弘历
朝代：清
体裁：七言律诗

长夏几馀何以遣，簟凉厦广几书摊。无非稽古居今处，宁为博闻强识观。六卷尚书垂政要，一言鲁论作君难。自嗤所异渊明者，不甚解心总不安。
读书台
作者：弘历
朝代：清
体裁：五言律诗

春风经信邑，即景动遐思。在昔江都相，曾闻此下帷。荒台馀故迹，古月尚如斯。硕论惊三策，明廷献者谁。
读书效朱子体
作者：弘历
朝代：清
体裁：古风

古人曾有言，力学如行路。设不进一步，即为退一步。高秋驻行宫，清暇鲜几务。耽书有宿缘，娱此深山暮。即景自体验，未觉胜前度。踟蹰生愧惭，空复寻章句。
读刘昆传
作者：弘历
朝代：清
体裁：古风

刘昆列儒林，善政人称美。因致虎渡河，斯事吾疑矣。所谓儒者何，守正弗奇诡。虎负子避去，奇诡失正轨。而况人与物，各有其类耳。相感必以类，虎岂人类比。尹不能格桀，比干谏纣死。然犹臣与君，其势为难尔。尧之于丹朱，舜则商均是。二岂非父乎，并不能格子。桀纣丹朱均，恶较虎差已。而圣父贤臣，犹不能格彼。顾谓一县令，善政方百里。格恶兽之虎，应必无是理。
读前汉书汲黯传
作者：弘历
朝代：清
体裁：古风

踞厕视侍中，如孟说各殊。刘云当从孟，吾亦云然乎。丞相弘宴觐，时或不冠夫。均应为轻之，亦失礼貌无。不冠不见黯，遥望避帷趋。其敬有如此，何不重用渠。然吾有疑焉，治身礼乐须。弗冠以临下，岂为恭已模。兰台语过夸，马迁之同途。读史贵明理，乃鲜失于诬。
读叔孙通传
作者：弘历
朝代：清
体裁：古风

叔孙待诏时，谀言免虎口。汉王憎儒服，短衣随左右。绵蕞肄朝仪，百官敬奔走。尊卑各以次，奉觞起上寿。稷嗣拜奉常，五百赐金受。诸生悉为郎，分金不已有。诸生乃推伏，叔孙圣人否。子舆辟衍仪，其道比妾妇。贤哉鲁两生，穷不失所守。
读史
作者：弘历
朝代：清
体裁：古风

亭午日正长，广殿凉飔起。御园隔烦嚣，梧竹清且美。翩翾蜂蝶翅，芬馨花药蕊。万几此少暇，凭几自读史。于焉鉴兴亡，因之辨臧否。遥遥千载间，公论赖有此。
读史
作者：弘历
朝代：清
体裁：七言绝句

千秋纪载半真伪，尽信宁无义至精。枚卜自缘君意定，区区何系杜鹃鸣。
读史
作者：弘历
朝代：清
体裁：古风

晏子为齐相，驷马驾高轩。旄旗夹两途，大盖拥其前。御者尚扬扬，意气甚哆然。乃其自不足，深心在式辕。智哉御者妻，识之窥门间。读此可自警，匪为婴荐贤。
读史
作者：弘历
朝代：清
体裁：古风

琅琊渡江表，敦让弗即真。揖让而救火，诚然亦不伦。按剑叱撤座，迫切争廷臣。周嵩进谠言，不为附凤人。忤旨守新安，难兄即伯仁。
读史丹传
作者：弘历
朝代：清
体裁：七言绝句

史美顷侯辅道周，皇孙燕啄竟贻忧。恰如杜牧评黄绮，不是安刘是灭刘。
读史偶成
作者：弘历
朝代：清
体裁：七言绝句

尽道吾君不敢欺，不欺君者果伊谁。禹皋稷契应无此，犹虑面从申戒之。
读史效白居易体
作者：弘历
朝代：清
体裁：古风

贞观出宫女，当时传美政。一日放三千，怨旷各遂性。讵是尽遣去，掖庭乏承应。料祗减其半，率已衔恩庆。六千其居常，三千其仅剩。不知大官庖，日膳何以供。而今合三宫，五百备使令。美政不能法，后世论姑听。
读史汉书有感
作者：弘历
朝代：清
体裁：古风

两人促膝语，彼此不泄露。所语竟谁传，而史以为据。甚至惟一人，心迹隐未吐。祇恐他或知，炳然乃传后。发潜信赖史，纪讹亦屡屡。尽信不如无，不求甚解悟。此皆非常人，卓识有别具。固远不逮迁，翻訾有抵捂。后人复不逮，而更妄非固。呜呼圣贤门，却成是非路。
读史记大宛传
作者：弘历
朝代：清
体裁：古风

大宛之迹见张骞，去汉万里俗耕田。多善马号天马子，属邑七十馀城焉。迁仅耳闻非目睹，以今證古多讹传。哈萨克或康居是，大宛则实安集延。善马率出哈萨克，伊犁来鬻岁数千。安集延虽亦有马，素乏良骑来天闲。且哈萨克无城郭，安集延原村落连。昔之大宛今鲜马，今哈萨克非大宛。彼其汉事尚谬记，何况异域悬天边。皇舆西域辑图志，一一徵实登诸篇。但考古即误于古，斯之未信吾殷然。
读史记文帝纪
作者：弘历
朝代：清
体裁：古风

文帝信云仁，清静以为治。恻隐除肉刑，民租每蠲赐。此已足千古，史贵传正义。而何司马迁，博载失精粹。如云慎夫人，衣乃不曳地。设诚敦朴俭，铜山又何谓。张武受金钱，加赏使心愧。瘅恶尽若斯，尚廉谁则励。观其任复土，毋乃有深意。慨然叹史难，宁云责贤备。
读史记随笔·其一
作者：弘历
朝代：清
体裁：七言绝句

业定关中治已周，山河带砺建诸刘。小嫌何足伤亲谊，栎釜翻为羹颉侯。
读史记随笔·其七
作者：弘历
朝代：清
体裁：七言绝句

五利文成叠受封，公孙才见大人踪。惟应驾海神鞭石，一节还教让祖龙。
读史记随笔·其三
作者：弘历
朝代：清
体裁：七言绝句

善骂无妨仍好士，一时割爱重须眉。恢宏大度有如此，岂系留侯计出奇。
读史记随笔·其九
作者：弘历
朝代：清
体裁：七言绝句

田窦相倾势利关，灌夫引重为居间。却因杯酒媒深祸，首鼠辕驹尽腆颜。
读史记随笔·其二
作者：弘历
朝代：清
体裁：七言绝句

指示功人第一宜，所嘉更在举宗随。酂侯剑履登朝日，可忆鲍生进策时。
读史记随笔·其五
作者：弘历
朝代：清
体裁：七言绝句

贩缯屠狗自婴樊，附骥恩流逮子孙。摭拾成编端委具，却因他广备为言。
读史记随笔·其八
作者：弘历
朝代：清
体裁：七言绝句

故衣独步越丰姿，俛泣低头恨可知。尹亦自饶真藻鉴，褚先生论更堪思。
读史记随笔·其六
作者：弘历
朝代：清
体裁：七言绝句

三议堂堂建宋昌，大横吉兆应重光。文休景养培元气，何异周家成与康。
读史记随笔·其十
作者：弘历
朝代：清
体裁：七言绝句

数奇受诫部书催，岂大将军特忌猜。责簿刎身人尽惜，杀降应悔有由来。
读史记随笔·其十一
作者：弘历
朝代：清
体裁：七言绝句

钩弋云阳遇暴风，娥姁肇祸实无穷。少孙漫许为贤圣，岂是千秋定论公。
读史记随笔·其十二
作者：弘历
朝代：清
体裁：七言绝句

一文一质变相生，陈粟相因露积赢。黩武求仙平准创，炎刘治乱此分明。
读史记随笔·其四
作者：弘历
朝代：清
体裁：七言绝句

借箸前筹才数语，汉家基业巩千年。趣销趣刻如儿戏，从善端知若转圜。
读君鉴录
作者：弘历
朝代：清
体裁：五言律诗

此鉴堪称鉴，君难果是难。欲明兴替故，不厌再三看。克已须存敬，居心莫自宽。孜孜勤恤意，非博万民欢。
读唐太宗赐魏徵诗率题
作者：弘历
朝代：清
体裁：七言绝句

翠涛�醁成佳酿，千日十年醉未醒。怪底当年十思疏，未将恶旨动君听。
读孙樵大明宫殿赋
作者：弘历
朝代：清
体裁：七言绝句

喜闻祥瑞厌闻灾，只为迷云拨不开。短赋唤醒千古梦，始知方朔善俳诙。
读季布传
作者：弘历
朝代：清
体裁：古风

季布无二诺，岂非任侠士。受辱不为羞，犹曰欲信已。冒顿遗汉书，谩言轻吕雉。以有易所无，主辱臣谊死。高后亦发怒，议欲诛其使。樊哙顾横行，十万兵足矣。布曰哙可斩，平城祸堪指。恶言不足怒，美言不足喜。卑辞奉车驷，无罪幸赦耳。一时患固弭，万古羞难洗。史迁乃韪之，大失遵养旨。
读宋之问集
作者：弘历
朝代：清
体裁：七言律诗

附势泷州贬实宜，雒阳匿岂赵家岐。发私终害王同皎，获罪还因张易之。术驳预修三教录，材华独擅五言诗。未知孰胜虽褒语，原是曹刘降格时。
读宋史
作者：弘历
朝代：清
体裁：古风

则平辅艺祖，创业定九州。阖户读论语，临政决如流。惟是持纲要，不以枝叶求。厅中置大瓮，簿书一以投。满即焚通衢，无稽时为休。后来孰称贤，太初平阳俦。水旱常入告，几先见事周。然于陈利■，报罢多无留。二公岂拒言，恶人攻已尤。仗马喻百官，千载徒贻羞。伊尹志有无，毫釐千里殊。君相更异势，达聪迩言收。用中有权衡，槩绝非良谋。
读尚书有会檃括为言
作者：弘历
朝代：清
体裁：七言律诗

心传允在辨危微，敷政平章慎万几。念彼有为兼有守，所其无逸乃无违。钦承祖训惟时又，顾畏民碞敢作威。千古帝王师法具，敛时锡极会而归。
读左传
作者：弘历
朝代：清
体裁：古风

荀吴伐鲜虞，钜鹿围其鼓。或请以城叛，穆子拒弗许。好恶苟弗愆，民皆知适所。弗赏为失信，赏恶则何取。欲城而迩奸，所丧多无补。鼓人杀叛人，缮备更守禦。围之又三月，请降仍致语。民犹有食色，姑修而城拒。食竭告力尽，取之方振旅。不纳叛仍当，不抚降何处。信如待食竭，菅命岂弗苦。何云不戮一，谬托怠弗贾。子鱼诮宋襄，致志鼓儳可。设其爱二毛，则如服于楚。比义可知非，何事丘明叙。浮夸真定评，吾闻之韩愈。
读平原君传
作者：弘历
朝代：清
体裁：古风

公子称最贤，食客至数千。高楼临民家，躄者行槃跚。美人忽临见，倩兮巧破颜。明日躄者至，谒者抗辞前。愿得笑者头，君哂未许焉。舍人稍引去，怪问始知然。爱色而贱士，谁肯相周旋。爰斩美人头，谢罪自造门。门下乃复来，相倾文歇间。卒得颖脱力，定从自楚还。一笑知何人，其事况经年。美人诚然乎，胡乃致客还。史公每好奇，于斯见一斑。
读明史
作者：弘历
朝代：清
体裁：五言律诗

几馀何所乐，书史案头横。稽古徵文献，诠时验治平。百年民物盛，一代纪纲呈。抚卷增乾惕，还垂殷鉴明。
读易
作者：弘历
朝代：清
体裁：七言律诗

五十仍过廿五年，几閒读易慕韦编。凶和悔吝吉占少，亨与利贞元统全。进退存亡知守正，玩辞观象佑从天。夫包含广矣大矣，切已一言曰体乾。
读晋书郭璞传
作者：弘历
朝代：清
体裁：古风

景纯好经学，兼妙阴阳术。郭公授青囊，遂洞五行密。京房转祸福，管辂豫凶吉。活马灵偶示，赚妾德实失。祸终婴王敦，南冈鹊巢出。先知与不知，事后原一律。明哲保身人，本无奇可述。
读朱子全书
作者：弘历
朝代：清
体裁：古风

少时慕才华，研精味辞藻。微言探月窟，逸兴横云表。措思每废餐，兀兀忘昏晓。虽云俗虑无，却被诗魔扰。至理在目前，弃而求深窈。旷荡无所归，怅怅盈怀抱。近读文公书，习气从兹扫。因知九仞山，一篑功不少。作此聊自讼，讵足云见道。
读朱子诗有儆因效其体
作者：弘历
朝代：清
体裁：古风

见猎心犹喜，吟诗兴欲狂。工夫未精到，触处是乖张。天理与人欲，只争一线多。出此入乎彼，为学戒蹉跎。是非心岂二，惟人默自斟。但识知非者，便是是的心。罔念圣作狂，克念狂作圣。罔克慎自持，其要在居敬。居敬非虚言，端为不自欺。已所独知地，便是众知时。知得一尺时，不如行一寸。若教玩愒过，永无精进分。人生非孔颜，谁能无过尤。屡过而屡悔，非以慎厥脩。我视普天下，无处可偷闲。一念敬与肆，人鬼即此关。人咸秉善念，常被私虑侵。所以古达者，孜孜惜寸阴。寸阴诚可惜，要道在躬行。如其力不逮，切近惟存诚。
读李白诗
作者：弘历
朝代：清
体裁：五言律诗

稍遣秋之日，閒吟白也诗。仙才信有谪，逸笔总多奇。竹响含风际，涛声出峡时。汉庭召方朔，国色藉名垂。
读杜口号
作者：弘历
朝代：清
体裁：七言绝句

把卷杜诗不忍舍，惭其义鲜悉精微。英雄惯作欺人语，细故高贤记忆非。
读杜子美集
作者：弘历
朝代：清
体裁：五言律诗

太羹有至味，黄钟具元音。之子诚忠爱，遗编足探寻。忧怀匡社稷，逸志托山林。讽读消长夏，悠然获我心。
读杜子美集有感
作者：弘历
朝代：清
体裁：古风

男子妒名禄，女子妒颜色。古今坐此病，几丧人家国。不惟庸众流，英才每被惑。卓哉少陵翁，独能秉谦德。当时言诗者，非甫则云白。观其寄李诗，自谓如不及。其实菽粟言，何用誇奇特。兹人嗟已往，谁得其正脉。独嘉不伐心，永言以为式。
读杜牧集
作者：弘历
朝代：清

茂学本工文，清辞每出群。虽称有奇节，未觉副高闻。锦字常悬壁，朱楼喜梦云。所输老杜者，一饭不忘君。
读杜甫北征诗因题
作者：弘历
朝代：清
体裁：七言绝句

予于甫也诗无间，独致疑焉是北征。元礼乘危谓忠义，昌黎志柳岂虚评。
读杜诗
作者：弘历
朝代：清
体裁：古风

天地间自有元声，于诗得者惟杜陵。一生出处可概见，千古诗史真定评。水亭荷净无暑到，试展读之当快晴。寻声考格不可得，如风过水文自成。我思古人获我心，挹之不竭意气平。叔度汪洋亦如此，时月不见鄙吝生。
读杜诗
作者：弘历
朝代：清
体裁：古风

我读杜诗亦已屡，每一开编兴会殊。与造物游不知穷，柳州所言谓是乎。衙官屈宋徒自诩，律惊神鬼诚无如。寻章摘句祗陋耳，抹月批风犹故吾。
读杜诗口占得句
作者：弘历
朝代：清
体裁：古风

昨日之昨去难追，今日之今无驻时。百年之来迅若斯，由今视昔何须悲。杜老岂重读杜诗，然而杜老原在兹。顾兹弗舍眷恋迷，不值一噱诚堪嗤。
读杜诗漫题
作者：弘历
朝代：清
体裁：五言律诗

冷炙残杯觅，今来古往包。惟应疟鬼避，那免谪仙嘲。岳望穷青鲁，堂成荫白茅。达人命多滞，难拟问羲爻。
读杜诗率题
作者：弘历
朝代：清
体裁：古风

诗称杜圣李谪仙，吾于甫也无间然。韩愈论文要气胜，不合而同甫有焉。贯穿今古气豪迈，元轻白俗诚知言。吾昔少年时，亦曾窥其藩。今也时复披卷读，乃知学步非且难。乃知学步非且难，惟以弃日适几閒。况乎治乱兴衰具诗史，岂可与批风弄月以为诗者同日而与同时观。
读汉书
作者：弘历
朝代：清
体裁：七言绝句

父欲安刘刘未安，子谋安吕吕为残。其基高帝失长算，平勃奚称智力殚。
读汉文帝赞率题
作者：弘历
朝代：清
体裁：七言绝句

罢台自属敦勤俭，记载宁无稍失真。设使蜀山略分赐，早教衣蔽慎夫人。
读淮南子
作者：弘历
朝代：清
体裁：古风

智过万人谓之英，智过千人谓之俊。设于林林蠢蠢流，纵过亿万非哲浚。使遇其智相敌者，一人已难无过分。英俊惟名智亦殊，刻舟求剑失铦刃。譬之披图阅超光，不求之马终无骏。
读淮西碑
作者：弘历
朝代：清
体裁：古风

恩县唐贝州，高唐亦博郡。我读淮西碑，遥想建藩镇。稂莠滋不除，恬嬉谁过问。宪宗大振作，群臣始慑震。致魏博贝襄，从志皆恭顺。曰武不可究，少息辑威忿。元济犯东都，万口如一论。因抚而有之，无事休生衅。帝曰有臣同，命师分道进。度愬各努力，获丑兼执讯。用是淮蔡平，鸿文勒碑峻。譬臧获背主，操戈户庭近。缚之不为功，纵之徒致吝。益因知政颓，安得谓武奋。
读王徽之传偶题
作者：弘历
朝代：清
体裁：七言绝句

晋室清谈实妨政，不知马数诩崇情。会稽当与牛羊长，孔子犹然素位行。
读王祥传率题
作者：弘历
朝代：清
体裁：七言绝句

三公不拜道犹尊，革命胡然受冕轩。古有名言疑信半，求忠臣在孝之门。
读王维传因成二绝句·其一
作者：弘历
朝代：清
体裁：七言绝句

诗名冠代画绝世，奉佛离尘素志高。何事玉真公主处，琵琶弹出郁轮袍。
读王维传因成二绝句·其二
作者：弘历
朝代：清
体裁：七言绝句

凝碧题诗特宥刑，艺林齿颊似流馨。吁哉公论诚何在，弗愧乐工雷海青。
读画楼
作者：弘历
朝代：清
体裁：七言绝句

四时烟景入窗纱，太古丹青气韵赊。虽此筑楼非著录，偶然题额似周家。
读画楼
作者：弘历
朝代：清
体裁：七言绝句

峣峰岳岳气濛濛，绘以松苍与杏红。粉本问谁能肖得，春山曾见有王蒙。
读画楼
作者：弘历
朝代：清
体裁：古风

画之为物有今古，画之为理有变常。笔以写者常如是，形以现者变无方。此日之楼此日画，四时每易其景光。常如是尚易为拟，变无方乃参难详。然则斯画作何读，默而识之以弗忘。
读画楼
作者：弘历
朝代：清
体裁：七言绝句

诗中有画画中诗，语著坡翁意可思。今日楼窗一再阅，始知妙合此间宜。
读画楼
作者：弘历
朝代：清
体裁：七言绝句

诗而具画画而诗，此语闻之已熟之。不向楼窗一纵目，未知合相萃斯奇。
读画楼二首·其一
作者：弘历
朝代：清
体裁：七言绝句

诗或有应如画读，画何不可当诗吟。春风暖日一楼兴，怪石苍松万古心。
读画楼二首·其二
作者：弘历
朝代：清
体裁：七言绝句

是画非真却是真，较丹青更有精神。试看摩诘东坡辈，总号楼中读画人。
读画楼口号
作者：弘历
朝代：清
体裁：七言绝句

便云活画如何读，读画大都似读诗。必是即成非是矣，东坡卓识早言之。
读画楼口号
作者：弘历
朝代：清
体裁：七言绝句

画非活画那堪读，活画惟应萃是楼。楼以无言读过了，试将此意问田畴。
读画楼口号
作者：弘历
朝代：清
体裁：七言绝句

神常生动诗而画，意出丹青画也诗。合撰岩楼能办此，是宜凭几日吟之。
读画楼口号
作者：弘历
朝代：清
体裁：七言绝句

诗中有画画中诗，荟美连珍合在斯。既可观宁不可读，却因题句小山思。
读白居易诗人咸谓香山之诗伤于易不知其易处正难及也偶读其集题此
作者：弘历
朝代：清
体裁：七言绝句

儒雅曾闻白乐天，漫将率易议前贤。但从性地中流出，月露风云总道诠。
读白居易诗率题
作者：弘历
朝代：清
体裁：五言绝句

立意为平易，虞人不知叟。千载诵其诗，而叟亦知否。
读皮日休集
作者：弘历
朝代：清
体裁：七言律诗

鍊意清新选字奇，鹿门曾亦隐居之。黄巢伪署公然受，朱祐谬称所弗辞。间气诚当如是否，醉吟何谓不孤斯。与其及祸因文字，骂贼奚如死节宜。
读祭鳄鱼文
作者：弘历
朝代：清
体裁：七言绝句

鳄鱼食畜且无遗，文可通神信有之。六十里应仍境内，不然邻国壑奚宜。
读翟方进传
作者：弘历
朝代：清
体裁：古风

孤童耻小史，携母旅京师。努力绩经学，名节颇自持。谦牧让胡常，藉甚名誉驰。劾免两司隶，风厉人共知。胡乃右丞相，托言汉旧仪。御坐为起立，在舆为下之。太阳下同物，仰照真乖宜。薛宣诫掾史，岂得谓无私。其后果代宣，公絜弗苟为。求指济深文，好胜勇遂非。疾恶固云直，修怨宁匪巇。长辜犹隐讳，星变遂戚贻。白马赐上尊，啜泣亦已迟。反复鸿隙陂，童谣翟子威。
读耶律楚材扈从羽猎因有咏
作者：弘历
朝代：清
体裁：古风

耶律本辽种，所事又元君。不可忘其初，未宜徒修文。况实君倚重，卓为开国臣。居然废弓矢，何以示同群。味其诗所称，俨欲似汉人。宽衣而博带，耻与武夫伦。设在赵子昂，固当如是云。匪徒薄耶律，戒后意良勤。
读苏武传
作者：弘历
朝代：清
体裁：七言绝句

成仁不辱自堪表，齧雪餐㫋恐未然。迁史好奇班亦尔，子舆早及武成篇。
读萧望之传
作者：弘历
朝代：清
体裁：古风

东海有钜儒，治经脩素履。露索不肯听，抱关为禄仕。宣庙向闻名，对荣称进止。一岁乃三迁，何以酬知已。雅意在本朝，平原辞刺史。冯翊复移病，谕意事方视。虽曰不要君，其孰信乎此。义利抗明辨，而胡自擅使。大闲固未踰，小节讵尽美。恭显方枋政，薰莸无合理。子伋上书讼，适用速谗毁。浸润灾无妄，延缘祸自取。慷慨饮药终，足以厉懦鄙。一再犹不知，渭陵实暗矣。
读薛文清读书录
作者：弘历
朝代：清
体裁：古风

孔孟既云没，邪说浸昌炽。祖龙焚坑之，吾道益失坠。汉唐千载间，孰为传道器。宋氏正学明，乃能辟邪诐。周程与张朱，前后绪相继。卓哉薛文清，为学知取弃。独宗五子语，可谓得大意。兹读读书录，聿见平生志。自云心所开，取以相劄记。如香象度河，步步皆实地。澹泊味有馀，中庸行多愧。所钦道圣贤，文章乃馀事。
读论语
作者：弘历
朝代：清
体裁：古风

泰伯章有曰，民可使由之。既而继之云，乃不可使知。当然所以然，朱子分注斯。复引程子说，明不能使其。化人有不能，圣教岂所宜。用术非正道，讵应出宣尼。是义谓未当，而久心蓄疑。程朱求弗得，盖强为之辞。近从川路行，略得直解兹。两岸迎銮民，数乃无万伊。欢欣近瞻就，摩肩叠迹随。但御舟一过，奔避如败师。涣然鸟兽散，躏藉相凌欺。前见后来者，厥角先纷披。殊不晓其故，细询乃悉兮。盖缘地方吏，先以晓谕驰。谓御舟之后，其舟即宫闱。尔民宜速避，定当谨威仪。此使知所致，不如由彼为。晓百乃漏万，那尽谕蚩蚩。尧民顺帝则，两忘知识奇。曰当曰所以，帝岂有分施。宗元郭橐传，此义或有窥。
读说难率咏
作者：弘历
朝代：清
体裁：七言绝句

说难说尽说人情，姚贾犹然数语倾。不及周昌心口一，机权百出䆒何成。
读诸葛武侯传
作者：弘历
朝代：清
体裁：七言律诗

尽瘁终身翊赤符，岂虞一木不胜扶。陇中已走生司马，地下何惭鬼董狐。南北未忘先主志，桓文不道仲尼徒。锦官城外森森柏，丞相祠堂尚有无。
读贞观政要
作者：弘历
朝代：清
体裁：古风

君子慎言行，其发乃枢机。出身发乎迩，千里应在兹。所以古圣王，左右史有司。匪惟记善恶，亦以谨起居。遥遥三代下，不乏为君师。汉文唐太宗，高山予仰跂。汉帝质无忝，唐皇文有馀。至今政要书，炳然法则垂。求贤与纳谏，简编多令仪。独于观史事，不能我无疑。文皇信英辟，易理岂不知。九皋鹤闻野，荣辱应不迟。讵藉金匮藏，却观知所为。遂良执简记，传信恒于斯。秘之不与观，固也非达宜。礼云记动言，非礼戒宴私。不观史何据，或者其未思。善哉刘洎言，人君日月齐。设遂良不记，天下皆记之。复如封宇文，至唐皆进规。使其记隋事，笔应多诡辞。岂能掩炀恶，炀恶谁直书。
读贞观政要
作者：弘历
朝代：清
体裁：七言律诗

懿德嘉言在简编，忧勤想见廿三年。烛情已自同悬镜，从谏端知胜转圜。房杜有容能让直，魏王无事不绳愆。高山景仰心何限，字字香生翰墨筵。
读贾岛诗题句
作者：弘历
朝代：清
体裁：七言绝句

袈裟云水伴钟鱼，歌凤将同楚接舆。设使不逢韩吏部，岂知名教乐非虚。
读资治通鉴纲目
作者：弘历
朝代：清
体裁：七言律诗

低押湘帘绿影斑，时披青简度几閒。千秋不尽兴亡故，一念惟争敬肆间。功继麟经谁复并，文如迁史尚须删。独予鉴古心恒惕，俗虑尘缘未许攀。
读通鉴纲目
作者：弘历
朝代：清
体裁：古风

三五以前迹杳茫，三五以后滋益详。编年事例自涑水，正纪褒贬推紫阳。列眉指掌示法戒，四千馀年治乱彰。武帐几馀一翻阅，岂因巡狩懈就将。但经触目心辄警，不为博览供词章。
读韩愈平定淮西碑
作者：弘历
朝代：清
体裁：七言绝句

淮蔡中原弹丸地，元和平定诩鸿功。磨碑纵易墨卿作，仍是斯文传不穷。
读韩诗
作者：弘历
朝代：清
体裁：古风

韩文躐秦汉，韩诗如其文。诗文岂空言，尚论知其人。虚堂五月凉，金鸭吐微芬。昼寝圣所戒，把卷澄心神。气盛无不宜，下笔皆天真。李杜应敛手，郊岛焉足伦。天籁自然声，遑数松与筠。我欲去安排，庶几泛其津。
读韩非子
作者：弘历
朝代：清
体裁：古风

楚庄莅三年，无令无政为。司马隐进谏，王亦隐荅辞。飞有冲天日，鸣有惊人时。废十起者九，诛举邦大治。是盖效殷宗，梦筑吾固疑。一之已为甚，其可再乎斯。皋陶亦有言，一二日万几。三年罔禀令，丛脞万事堕。逮其起救正，害久民受之。非非达政者，泥古兼好奇。
读韩非说难
作者：弘历
朝代：清
体裁：七言绝句

韩非曾著说难辞，世态揣摩竟莫遗。寄语听人之说者，破其术祗在无私。
读项羽纪
作者：弘历
朝代：清

鹿走荒郊壮士追，蛙声紫色总男儿。拔山扛鼎兴何暴，齿剑辞骓志不移。天下不闻歌楚些，帐中唯见叹虞兮。故乡三户终何在？千载乌江不洗悲。
读齐语
作者：弘历
朝代：清
体裁：古风

小白反于齐，鲍叔进夷吾。中钩怀旧恨，宥用犹是夫。谲辞请诸鲁，施伯何妨乎。一如鲍叔料，施伯果进谋。杀而授之尸，炙輠安用诸。使者复致辞，欲生得戮屠。乃使束缚予，将以返归途。比至齐国境，三浴三衅涂。施伯谋诚高，再请情见初。胡乃生予之，终为鲁国忧。齐使又奚谁，智如鲍叔徒。仓卒为诡谈，生还敬仲俱。战国尚机变，纪载强半诬。善哉子舆言，尽信不如无。
读龚遂传
作者：弘历
朝代：清
体裁：古风

卖剑令买牛，卖刀令买犊。千古传名谈，此义欠三复。卖必有买者，刀剑仍齐俗。力耕果谁是，何致有积蓄。设曰售他方，道远舂粮宿。以邻国为壑，亦非王政穆。王生所教言，天子悦谦牧。日日不相视，悤忙醉相告。少卿本通政，明经蕴以夙。数语谁弗知，奚待彼私淑。马迁已好奇，孟坚继其躅。不如斯者多，史策诚难读。
课耕轩
作者：弘历
朝代：清
体裁：古风

疏轩倚秀岩，俯畅名课耕。溪田带左近，引水艺稻粳。墙外即高田，禾麦千畦呈。向者偶凭窗，欣闻叱犊声。今来再骋目，绿剡已滋荣。及时资好雨，庶可希西成。岂辞欲速讥，惟是先忧并。浓云看渐徂，惜哉心怦怦。
谒元圣祠
作者：弘历
朝代：清
体裁：七言律诗

东山宗国重巡狩，元圣崇祠设苾芬。三吐有勤殷接士，一篇无逸训为君。辅成迹不同迁甲，忠武心原为孝文。官礼雎麟共条贯，诸家注解惜徒纷。
谒元圣祠
作者：弘历
朝代：清
体裁：五言律诗

元圣邻宣圣，胥留曲阜祠。后前原一揆，俎豆祀千斯。叹弗梦而见，事同仰以思。瓣香申拜处，祇愧作君师。
谒元圣祠
作者：弘历
朝代：清
体裁：五言律诗

册府传宗国，銮舆莅葆祠。所钦惟在道，祇谒亦云宜。爻象先开孔，保衡后继伊。昭哉官礼法，万古式勤施。
谒元圣祠
作者：弘历
朝代：清
体裁：五言律诗

礼乐自姬宗，惟公创所从。庙非八佾舞，庭有百年松。文子克成孝，武臣真是恭。宣尼叹梦见，夫岂在形容。
谒元圣祠
作者：弘历
朝代：清
体裁：五言律诗

终始不离周，惟公心笃悠。至今斯庙食，万古祖儒流。东国成迎切，金縢武病瘳。睿王有同躅，冤雪沛恩优。
谒元圣祠
作者：弘历
朝代：清
体裁：五言律诗

遗祠近可寻，古树峙清森。于子孝惟笃，为臣忠允谌。六封难考昔，八佾岂犹今。成赐伯禽受，或非公本心。
谒元灵宫
作者：弘历
朝代：清
体裁：七言律诗

中天嵽嵲郁罗台，虎豹重关宝扇开。已看卿云护丁甲，更希时雨命风雷。真花绕砌新韶秀，仙构扶霄旧实枚。敬仰穹碑阅三世，祈年此志每虔来。
谒元灵宫
作者：弘历
朝代：清
体裁：五言律诗

圆殿中天耸，瑶阶几级披。境规阆苑制，树是女床枝。那有求仙念，惟殷祝嘏思。精庐粘昔句，却为坐移时。
谒元灵宫
作者：弘历
朝代：清
体裁：五言律诗

圆殿碧岧峣，高居俯九霄。松槐百年阅，星斗万灵朝。顾諟瞻于穆，屏营对孔昭。诚哉祷久矣，祇吁雨旸调。
谒元灵宫
作者：弘历
朝代：清
体裁：五言律诗

宫成顺治年，世祖奉穹元。万载垂明训，为君当敬天。少龄识此道，耄岁守无迁。适奠孝陵返，夔思益悚然。
谒元灵宫
作者：弘历
朝代：清
体裁：五言律诗

澹荡暮春天，迎门花欲然。萧台万灵列，玉陛两成圆。籁奏虚无韵，香凝缥缈烟。仰瞻昭监切，非是为求仙。
谒元灵宫
作者：弘历
朝代：清
体裁：五言律诗

穹宇建先朝，延庥奕祀昭。便途登玉级，屏息礼云寮。桃李春荏苒，松槐古寂寥。求仙非我事，不必问韩箫。
谒元灵宫
作者：弘历
朝代：清
体裁：五言律诗

规制仿光明，圜台陟二成。敬天缅世祖，吁惠福苍生。瞻礼阅多岁，虔劬秉一诚。三冬渥三白，膏雨愿滋耕。
谒元灵宫
作者：弘历
朝代：清
体裁：五言律诗

规制仿光明，年深乔树成。盖缘福万物，讵是媚三清。驱过可无顾，入瞻祗屏营。前题一再读，今昔定谁名。
谒元灵宫即事
作者：弘历
朝代：清
体裁：七言律诗

百年天宇焕今朝，庆落涓辰对赫昭。浮柱神扶俯寥廓，洪阶躬陟仰岧峣。穆然匪冀乔佺遇，颙若惟祈风雨调。古柏蒙笼护悬圃，微飔疑奏九灵箫。
谒分水龙王庙
作者：弘历
朝代：清
体裁：五言律诗

原山溯遥本，达兖济鸿功。分水南而北，崇祠西向东。天然因地利，神贶藉人工。昔弱今流壮，蒙庥感莫穷。
谒分水龙王庙
作者：弘历
朝代：清
体裁：七言律诗

地脊原来南北分，老人能识果超群。水村斯藉疏宣夥，河复何须议论纷。天下本无事如此，明神赖有佑诚云。御舟由是顺流下，登岸应抒瞻拜勤。
谒分水龙王庙
作者：弘历
朝代：清
体裁：七言律诗

流酾汶河各南北，千秋通运藉神权。水分固在谋诚巧，地脊仍因势自然。但使万民资利赖，允宜一已致诚虔。近年流弱刚浮漕，补救绸缪意更悬。
谒分水龙王庙
作者：弘历
朝代：清
体裁：七言律诗

舛酾背流原是合，千秋通漕著奇勋。永资神佑惠无射，亦藉人谋识不群。上水船兹为下水，北沄波转忘南沄。裴家庭裕姚家洎，优劣殊他顷刻分。
谒卫源祠
作者：弘历
朝代：清
体裁：五言律诗

驻跸苏门下，躬瞻清卫源。地灵神以妥，派远物蒙恩。百颗珠呈琲，一泓月贮痕。流淇润桑土，利泽永中原。